Алихонтўра ўғирлаб олиб чиқиб кетилиши оқибатида Совет ҳукумати Шинжонгда кўзлаган мақсадига эришолмади, чунки бу билан кутилган муросали «битим» тузиш натижасида ўлкада юзага келган келишмовчилик, нотинчлик вазиятини юмшатиш имконияти туғилмайди. Аксинча, Олтойда Усмон ботир Алихонтўрани топасанлар, деб исён кўтаради. У ердаги янги ҳукумат одамлари қўлга олиниб, қамалиш, отилишлар янгидан бошланиб кетади. Вилоят хукумат ўринларига ўзининг содиқ одамларини тайин қилиб, Усмон ботир советпараст янги хукумат вакилларини ўлкани қизиллаштириш сиёсатида айблаб, марказ Урумчига шикоят билан элчи юборади.\nХитой ҳукуматининг бу ишларга муносабати ҳам аниқ ва қатъий бўлмайди. Оғзида Усмонни қоралаган бўлиб, зимдан унга қурол-яроғ етказиб бериб туради. Чунки Чанкайши ҳукумати қизил коммунистларнинг таъсирини қаерда бўлишидан катъи назар йўқотиш учун бутун Хитой бўйлаб уриш олиб бормоқда эди. Урумчида янги тузилган бирлашма ҳукумат аъзоларининг кўпчилиги Аҳмад афанди бошлиқ уч вилоят раҳбарларини негизида совет одамлари деб биларди. Шунинг учун уларнинг таъсирини сусайтириш мақсадида уч вилоят ичида шаклланган бирликни синдиришга қаратилган ҳар қандай ҳаракатни қўллашга интиларди.\nУрумчида тузилган бирлашган ҳукуматнингмаҳаллий вакиллари орасида ҳам зиддиятлар кўп эди. Қошғария вилоятларининг вакиллари Муҳаммадамин Буғро, Айсо Алиптекин ҳазрат, Маъсуд афанди бошлиқ гуруҳ радикал ҳисобланган Аҳмад афанди бошлиқ Или вакилларига ишонмас эдилар. Улар ҳам Усмон ботирдай ҳамма ишни қилаётган ўрислар: ичкари Хитойда коммунистларни гоминданчиларга қарши уриштирмоқда, уч вилоятда қизиллаштириш ишларини олиб бориш учун бунга қарши бўлган Али-хонтўрани ўртадан кўтарди, деб уларни ёқтирмас эди.\n— Биз қизилларга жон-жаҳдимиз билан қаршимиз. Чунки улар келса биринчи навбатда динни йўқотади; ерни, мол-мулкни умумлаштиради; урф-одат, қадриятларимизни оёқости қилади; иймонли, диёнатли, халқ орасида обрўйи бор одамларни узоқтарга сургун қилади, қамайди, отади. Улардан халққа наф тегмайди, бор эркини қўлидан тортиб олиб, қул қилиб ишлатади. Шунинг учун биз уларга қарши курашамиз, деб ўз дунёқарашларини ошкора ифода этарди.\nБирлашган ҳукумат таркибида Хитой коммунистларининг ғоя ва мақсадларини қўллайдиган гуруҳ намояндалари ҳам иштирок этар эди. Уларнинг вакилларидан бири бўлган Абдукарим Аббосов — янги ҳукумат котибининг муовини, кейиги пайтларда:\n- Шинжонгдаги асосий зиддият - бу синфий зиддият. Шунинг учун Хитой коммунистлари раҳбарлигида пролетариат диктатураси ўрнатилгандагина, «эзувчи» синф йўқотилгандагина миллий, ижтимоий эркинлик, тенглик амалга ошади, — деган ташвиқотни қилар эди.\nБу гуруҳ билан Аҳмад афанди гуруҳининг кўз қарашлари деярли бир хил бўлса ҳам, лекин улар сажда қиладиган каъба бошқа-бошқа ерда эди.\nМана шундай ички зиддиятларга тўла бўлган бирлашма ҳукумат тепасида тараққийпарвар генерал Жанг Чежунг турарди. У «ягона Хитой давлати таркибида миллатлар иттифоқини мустаҳкамлаш асосида тараққиёт эшикларини очиш орқали янги Шинжонгни кўрса бўлади», деб ҳисоблар ва шу сиёсатни амалга оширишга интилар эди. Лекин унинг бу интилишлари советларнинг туб манфаатларига мос эмас эди. Улар кўпроқ уч вилоят ўлкасида Ҳокимиятни қўлга олган Аҳмад афанди бошлиқ ўз одамлари орқали демократик ўзгаришлар ниқоби остида ўз таъсирини мустаҳкамлашни, бу ердаги бойликлардан чексиз фойдаланиш имкониятини қўлга киритишни кўзлар эди. Уларнинг бу стратегик мақсадига эришиш йўлида янгидан катта ғов бўлган нарса — бу кенгайиб бораётган Усмон, Қалибек каби ботирларнинг исёни бўлиб, уларнинг асосий талабларидан бири Алихонтўрани ўз ўрнига қайтариб келтириш эди.\nКейинги пайтларда бу талабни Шарқий Турки стон мусулмонлари ҳам, Миллий армия сафидагилар ҳам гоҳ пардали, гоҳ ошкора кўринишда ўртага қўймокда эди. Бунинг ошкора кўриниши қуролли қўзғолон шаклида бўлиб, у кўпроқ қозоқ эли орасида қанот ёя бошлайди. “Қизиллаштириш” сиёсатидан безган мулкдор кишилар, савдогарлар ўз фаолиятини йиғиштириб, бу ердаги ижтимои-иқтисодий вазиятни янада кескинлаштирмокда эди.\nАлихонтўра ўғирлаб олиб чиқиб кетилгандан кейин ўлкада юзага келган бу янги вазият узоқни кўзлайдиган Совет “мутахассис”лари учун у кишининг тақдирини узил-кесил ҳал қилишга имкон бермай, ўйлантириб қўйган эди.\nАвваламбор Яратганнинг қудрати ва хоҳиши билан Алихонтўра бошчилигидаги Шарқий Туркистон мусулмонларининг озодлик ва мустақиллик учун олиб борган кураши шу ерда узилиб, тўхтатилади. Қолаверса, Алихонтўрадан кейин Шарқий Туркистонда юзага келган ечими йўқ халқ қўзғолиши мумкин бўлган кескин вазият сабаб бўлгани учун, у кишини тез йўқотиб ташлаш Совет КГБ сига хос ўз жиноят ва хиёнат ишларининг изини қолдирмаслик режаси амалга оширилмай, вақтинча эҳтиётлик билан уй қамоғида сақлаб туриш керак, деган қарорга келинади.\nКелажакда унинг ўзидан тўғридан-тўғри фойдаланиш имконияти бўлмаса ҳам, у кишига қиёфадош, қўшоқ одамни тайёрлаш учун зарур бўлиши эҳтиёткор КГБ нинг махсус мутахассислари томонидан ҳисобга олингани эҳгимолдан холи эмас.\nВатанларидан мажбурий ҳижрат қилинганидан кейин Тангритоғ ўлкасида инқилоб қилиб ислом дини, маданияти асосида, маърифатпарвар, тараққиётга юз тутган давлат қуриб, бутун Туркистон озодлигини орзу қилган Алихонтўра тақдир тақозоси билан мустамлака зулми остида, динсизлар қўлида инграб ётган Ватанига яна зўрлик билан қайтарилади.\nАллоҳнинг тақводор мўмин бандаси Алихонтўра тақдирга тан бериб, Уҳуд ғазоти вақтида нозил бўлган: «Вала таҳину вала таҳзану ва антумул аълавна инкунтум муминин», яъни «Эй мўминлар, бўшашманглар, қайғурманглар, албатта, сизлар устундурсизлар, агар чин мўмин эрсанглар», деган Қуръон оятига ва Расулуллоҳ (с.а.в.) айтган «Ислом устун бўлур, остин бўлмас, ғолиб келур, мағлубиятда қолмас» сўзларига амал қилиб, ҳайратланарли беқиёс жасорат, қўрқмаслик намуналарини кўрсатиб, мустамлака ватанида яшай бошлайдилар.\nКейинги воқеаларнинг бориши шуни кўрсатдики, Аллоҳ субҳанаҳу ва таолонинг тақдир ёзувида у кишининг қолган умри дунёдаги энг катта динсизлик ва иймонсизликка қарши ғоявий курашга бағишланган бўлиши белгиланган экан. Бунинг ижобати Алихонтўра ёзиб қолдирган илмий асарларда ўз ифодасини топган.\nШак-шубҳасиз Аллоҳнинг қудрати, ҳиммати ва мўжизаси бўлиб, «дин халқпар учун опийум» дейилган ваҳший, даҳшатли, динсиз бир жамиятда уй хибисида яшаб туриб, «Тарихи Муҳаммадий» ва «Туркистон қайғуси» каби динсиз большевиклар шакллантирган атеистик жамиятни фош этувчи асарларни яратишга муяссар бўлади.\nУ киши «Тарихи Муҳаммадий» китобида ёзадилар: «Ватаним мени суймас экан, мен уни севганлигимдан, миллатим мени танимас экан, мен уни таниганлигимдан булар учун ҳар яхшиликни қилмоқчи эдим, қилолмадим. Оз бўлсаям қилмай қараб туролмадим ва ҳам келажакдаги қаҳрамон ўзбек, уйғур болаларига, балки бутун Туркистон мусулмонларига ўзимдан ёдгорлик қолдирмоқчи бўлиб она тилимда бу китобни ёздим. Бундан мақсадим, ҳақиқий ислом динини асоси билан халққа тушунтириш, пайғамбаримиз Муҳаммад алайҳиссаломни умматларига таништириш эди.\nҲозирги даврда диёнат билан тараққиёт бирга яшай олмайди деган хато фикр оқиллар томонидан эмас, жаҳондаги жоҳиллар томонидан тарқалмишдир. Ҳақиқатда эса, дин покликдур. Покликка қурилган ахлоқдур. Динимизнинг асли ақлдур, қуроли илмдур. Маърифат унинг сармоясидур. Муҳаббатдин ишининг асосидур».\nЎзбек халқининг ғурур-ифтихорларидан бирига айланган улуғ бобокалонимиз соҳибқирон Амир Темурнинг “Темур тузуклари”ни таназзул йилларида таржима қилиб, халқимизни бу буюк сиймо тимсолида мудроқ уйқудан уйғотишга ҳаракат қилади. Мустабид тузум ҳукмронлик даврида инсон ҳақ-ҳуқуқпари, миллий ғурур, порлоқ маънавиятимиз, ислом маданияти ва ахлоқи мавзуларини ўз асарларида кенг ёритиб ва тарғиб қилиб, умрининг охирги қисмини ҳам озодлик ва мустақиллик учун курашиб ўтказади.\nУ кишининг бу даврдаги фаолияти ҳақида мустақил Ўзбекистан матбуотида кўплаб мақола ва асарлар битилган ва бу жараён ҳали ҳам давом этиб келмоқда. Алихонтўра 1976 йили феврал ойида Тошкент шаҳрида 91 ёшда бу фоний дунёдан абадият оламига юзланади.\nИнсонсевар Алихонтўра Соғуний ҳаётининг охирги йиллари ҳақида марҳум укамиз Бобурхонтўра шундай ёзади:\nТошкент шаҳри, Коҳата маҳалласининг бир хароба бурчагида жойлашган кўримсиз, кичкина, аммо бағри кенг, кўнгилга яқин, баракали кулбада ўзбек халқининг буюк ўғлони Алихонтўра Соғуний бобомизнинг иймон ва қалб чўғлари билан муборак умрининг охирги дамларигача кўринишдан бир текис, осойишталикда тўртқулоқли ҳаёт қозони тинимсиз қайнар эди.\nОлтин рангли зар салла жойлашган муборак бошларини баланд кўтариб дадил, собит қадам ташлаб, ҳазрати Алишер Навоийни олиб қочса, юрт-элнинг такдирига бефарқ, муросачи кишилар уялиб қарардилар, ҳаммаслак дўст-биродарлар эса ҳаяжон ва ҳайрат билан боқар эдилар.\nАлихонтўра Соғуний ҳазратларининг Ватан ва миллатга бўлган ҳиссиёти қанчалик диний руҳ билан суғорилганлигига қарамай, ул зот ўзини олди билан “мен яралишимдаёқ инсонпараст эдим” дейди. Нега у ўзини ҳамма учун тушунарли ва яқин бўлган инсонпарварман деб хисобламайди? Ахир, инсонпарварлик аслида гуманизм демакдир-ку! Ўйлашимизча, бунинг сабаби инсонпарварлик кўпчиликка хос бўлган ҳиссиёт бўлгани ва ўз ичига яхши-ёмон амалларни олиши ҳам мумкинлигидир. Ҳаммага маълум, инсонпарварлик ғоясини ниқоб қилиб олиб, инсоният тарихида мудҳиш, даҳшадли жиноятлар содир қилган “инсонарвар” арбоблар кам бўлган эмас. Бундай ҳолатлар мавжудлиги инсонпарварлик, дунёқараш иймондан эмас эканлигини кўрсатади.\nБуни яхши билган, ўз иймон-эътиқодига содиқ, Аллоҳни севган, тақводор Алихонтўра Соғуний инсонпарварлик тушунчасидан ўзини эҳтиёт қилади ва инсонпарастлик буюк фалсафий ғояни мусулмон оламида биринчилар қаторида илгари суради.\nИймонимиз комилки, дунёнинг кўрки бўлган, Аллоҳнинг ягона ақл ва қалб эгаси бўлмиш севикли бандаси ўз парвардигори томонидан азиз ва мукаррама қилиб яратиб қўйилган бўлса-ю, унга ўз раҳмати ва марҳамати ила, ҳатто, ўзи яхши кўрган фаришталарини сажда қилдирган бўлса-ю, Аллоҳнинг солиҳ ва сиддиқ бандаси Алихонтўра нега “мен инсонпарастман” демас экан? “Параст” сўзининг форсча луғавий маъноси “севмоқ”, “яхши кўрмоқ”, “ёқтирмоқ”дир. Бу сўзнинг яна бир маъноси “сиғинмоқ”дир. “Будпараст” сўзи билан “шахсиятпараст” сўзи маъносида қанчалик катта фарқ бўлса, Алихонтўранинг инсонпарастлиги билан динпарастлиги ўртасидаги фарқшунчалик оздир.\nАлихонтўра Соғуний учун бутун ер юзидаги маҳлуқот — инсон, ҳайвон ва наботот Аллоҳнинг яратган нарсалари бўлиб, уларнинг хилқати, моддаси, жисми ва руҳи мусулмондир. Кофирлик ва мушриклик балосига гирифтор бўлган бенасиб миллатлар ва элатлар устидан Алихонтўра унчалик қайғуриб кетмайди, уларни ёмонлаб фикр юргизмайди, исломга даъват этмайди. Алихонтўра фақат уларнинг такдиридан афсусланиб, озгина кулимсираб “бечоралар” деб қўяди, холос. Чунки у аминки агар Аллоҳнинг ўзи мушрикларга ўзининг охирги Расули орқали марҳамат қилиб: “Уларга айтинг, ноумид бўлмасинлар” деб хабар берган бўлсаю, Алихонтўранинг номусулмон инсонларга бўлган умидлари нақадар катта эканлигини фараз қилиш унчалик қийин бўлмаса керак. Алихонтўра Соғуний ҳазратларининг бундай дунёқараши унинг буюк инсонпараст гуманистлигидан далолатдир.\nАлихонтўрадан кейин Шарқий Туркистон Уч вилоят ўлкасида содир бўлган айрим воқеа ва ҳодисаларга қисқача тўхталиб ўтамиз.\nҚайта қурилган Шинжонгўлка ҳукумати раиси, моҳир сиёсатчи генерал Жанг Жежунгга Совет ҳукумати томонидан ўз зиммасига олинган маҳфий вазифа «аъло» бажарилгани, яъни Шарқий Туркистон миллий мустақиллигини бошдан охиригача қатъият билан ҳимоя қилиб турган Шарқий Туркистон ислом жумҳуриятининг байроқдори, ҳукумат раиси Алихонтўра ўртадан кўтарилгани кенг сиёсий имкониятлар яратиб беради.\nАгар Совет ҳукуматининг бу хиёнаткарона кирдикори бўлмаганда Уч вилоятда у киши бошчилигида ғалаба қозонган миллий озодлик инқилоби Шарқий Туркистоннинг қолган вилоятларига ҳам тез ёйилиб, шак-шубҳасиз ғалаба қозониши мумкин эканлиги аниқ эди. Шу сабабли, Марказий Хитой ҳукуматининг фавқулодда вакили бўлган ва Шинжонг ўлкасининг келажак такдирини ўз ихтиёрича ҳал қилиш ҳуқуқига эга бўлган бу генерал ўз фаолиятининг бош мақсади қилиб, Хитой давлатчилиги янги демократик Шинжонгни яратишга ҳаракат қилади.\nНатижада ҳукумат томонидан қабул қилинган ўлка дастурида Хитой - Совет дўстлигини мустаҳкамлаш, халқчил сиёсатни йўлга қўйиш, миллатлар иттифоқини кучайтириш ва шу тамойиллар асосида тинчликни ўрнатиш ва сақлаш кабилар асосий вазифа деб белгиланади. Дастурда эълон қилинган ўлканингсиёсий-ижтимоий, молиявий-иқтисодий, маданий-маориф ва миллий тенглик, инсон ҳуқуқи ҳамда демократик ўзгаришлар тўғрисидаги аниқ кўрсатмалари ҳақиқатан ҳам тўлиқ ижро этилса, ўлка халқининг келажакда тараққиёт йўлига чиқиб олиши мумкинлиги кўринар эди.\nШу дастур асосида буюк Хитой давлатчилиги манфаатини кўзлаб, географик ўрни жиҳатидан хитой таъсиридан анча узоқда бўлган бу ўлкада бир қатор демократик ислоҳотлар ўтказила бошлайди. Биринчи навбатда, очиқ сайловлар ўтказилиб, вилоят ва марказий Кенгашларга халқ вакиллари сайланади. Натижада Кенгашлар аъзосининг кўпчилигини ерли миллат вакиллари ташкил қилади. Шунга мос равишда янгиланган ўлка ҳукумати таркибида ҳам ерли миллат вакиллари сони ошади.\nАфсуслар бўлсинки, қатор имкониятлар юзага кела бошлаган бундай қулай вазиятда ҳукумат аъзолигига сайланган ерли миллат вакиллари ўртасида гуруҳбозлик авж олиб, ўзаро низолар кучайиб кетади. Улар жипслашиб, амалий ислоҳотлар юргизиш, халққа илм-ҳунар, маърифат эшикларини очиш ўрнига мансаб талашиб, иғво қўзғаб бошқа «йўл кўрсатувчи»ларнинг хоҳиш-идрокларини амалга оширувчиларга айланиб қолишади.\nБундан хабардор бўлган халқ орасида турли манфаатдор кучларнинг гиж-гижлашлари натижасида гўё ўз тарафдорларини ҳимоя қилаётгандай бўлиб кўплаб намойишлар, тартибсизликлар, қўзғалишлар содир бўлади. Аммо энди йўл кўрсатувчи шам-чироқсиз, турли манфаатлар қалашиб ётган қоронғи йўлдан буюк мақсад сари юриш бениҳоят оғир иш эди.\nЯнгича сиёсат юргазишга интилган Жанг Жежунг ерли халқнинг ҳукуматга бўлган муносабатини ижобий томонга ўзгартириш мақсадида, миллий муҳторият тамойилларига амал қилган бўлиб, бир йилдан кўпроқ вақт ўзи эгаллаб турган ҳукумат раислиги лавозимини ерли миллат вакилига топширишга қарор қилади. Бу ўринга унинг тавсиясига биноан ҳукуматнинг ўнг қаноти вакиллари намояндиларидан бўлган Маъсуд Бойқўзи афанди 1947 йили 28 май куни тантанали равишда ўлка Кенгаш аъзолари томонидан кўпчилик овоз билан сайланади ва Марказий Хитой ҳукумати уни тасдиқлайди.\nБу ўринга ҳукумат раисининг ўринбосори бўлиб ишлаб турган Аҳмад афандининг тавсия қилинмагани ўлкада кучайиб бораётган советлар таъсирини камайтиришга уриниш эди. Чунки Маъсуд Бойқўзи Собирий туркий бирлик, яъни “пантуркизм” ғоясининг йирик намояндиларидан бўлиб, советлар тузумининг ашаддий душманларидан эди. Бу ғоя эгалари оғизда туркий миллат ва халқлар озодлиги, бирлиги учун курашар эдилар.\n— Биз туркмиз, туркий бирлик даъвосини қилишга ҳақлимиз, чунки бунинг табиий асослари мавжуд. Бу — тарих, юрт ва маданият бирлиги, умумий дин ва тил борлигидир, — деб ўз ғояларини Ватаннинг ичида ҳам, сиртида ҳам кенг тарғибот қилар эдилар.\n“Пантуркист”чилар Советлар мустамлакаси бўлган Туркистон ўлкасининг тўлиқ озод ва мустақил давлат бўлишини талаб қилар эди. Раислик лавозимига ўтириши билан Маъсуд афанди бу йўналишдаги ишларга кенг йўл очиб беради. Миллий ҳисли зиёлилар журнал ва газетларда миллий тарих, маданият, тил, дин, маънавият масалаларига оид кўплаб мақолалар билан чиқа бошлайдилар.\nШу билан бирга матбуотда радикалчиларни “қизиллаштириш” сиёсатини ўлка халқига сунъий тиқиштиришда айблаб, кенг ташвиқот ишлари ҳам олиб борилади. Ўлкада Совет таъсири кучайиб бораётгани очиқ танқид қилина бошлайди.\nЯна шу мажлисда уйғур, қозоқ, татарлар орасида обрў-эътибори анча юқори бўлган Бурҳон Шаҳидий Марказий Хитой ҳукумат ҳайъати аъзолигига ўлкадан номзод қилиб кўрсатилади ва тасдиқланади. Жанг Жежунг бу номзодни танлаганда у кишининг татар миллатига мансублиги туфайли муқим сиёсий майдонга эга эмаслигини ва ҳар икки гуруҳ — радикаллар билан консерваторларга бир хил муносабатда эканлигини инобатга олган бўлса керак.\nБизнингча, бунинг бош сабаби — Бурҳон афандининг ҳамиша давлат бирлиги ва бутунлиги масаласида Хитой томонга ён босиб иш кўрганидадир. Ватан туйғусига эга бўлмаган бу киши, 1949 йили хитой коммунистлари ҳокимият тепасига келиб ғарбга юриш бошлаганда Шарқий Туркистон ўлкасини иккиланмай уларнинг қўлига ўтказиб берди. Кейинчалик, “раис” бўлмиш Бурҳон Шаҳидий ўлкада Қизил Хитой сиёсатини изчиллик билан, оғишмай амалга оширган ва шу сабабли ўз мансаб курсисида узоқ ўтиришга муваффақ бўлган кишилардан бирига айланди.\nУддабурон Жанг Жежунг сиёсатидаги бундай ўзгаришлар, биринчи навбатда, у ерда иш олиб бораётган совет консулига ёқмайди. Шу пайтгача ўлкадаги муҳим ўзгаришларда консул воситачилик қилиб, маслаҳатчи бўлиб фаол иштирок этиб келган эди. Уларнинг режаси бўйича раислик лавозимига ўзларига содиқ бўлган Аҳмад афанди тайинланиши лозим эди. Бу - дунё вазияти ўзгариб турган ана шу пайтда, икки давлат муносибатлари ҳали тўлиқ шаклланмаганлиги сабабли келажакда ҳам муҳим рол ўйнаши керак эди.\nКутилмаган бу воқеадан хабар топган Урумчидаги совет виде консули Евсеев ўлка ҳукумати раисининг муовини Аҳмад афандини чақиртириб, бу масалага қарши чиқиш юзасидан унга кўрсатма ва маслаҳатлар беради. Алихонтўра қўлида ишлаб миллий ҳиссиёти анча уйғонган, Урумчига келиб буюк миллат етакчилари Исобек Алиптекин, Муҳаммадамин Буғро, Маъсуд Бойқўзи каби инсонларнинг ғоя ва интилишларини тушунган Аҳмад афанди, ипсиз боғланганлиги сабабли яна ўз хоҳиш ихтиёрига қарши совет “маслаҳатчи”ларининг айтганини бажаришга мажбур бўлади.\nУ Маъсуд афандилар билан биргаликда янги ҳукумат таркибида ишлаб, Шинжонг ўлкасига ваъда қилинган олий мухториятни қўлга киритиш учун курашиш ўрнига, уларни консерваторликда, Хитой ҳукуматининг мухтор вакили Жанг Жежунгни “битим”га хилоф биртарафлама иш кўраётганликда айблаб, ҳукумат таркибидан чиқади ва ўз тарафдорларини олиб, Ғулжа шаҳрига қайтиб кетади.\nХукумат аъзоларининг бу фожиали бўлиниши уйғур миллатининг ички ва ташқи душманлари Алихонтўрани сиёсий саҳнадан узоқлаштиргандан кейин эришган иккинчи катта ютуғи эди.\nБир отга мингашган бу кишилар билиб-билмай, ўзларича, отни етаклаш учун тизгин талашдилар. Лекин тизгин ўзларининг кўлида эмаслигини кўрларча билмадилар, билишни ҳам истамадилар. Натижада, биринчи галда икки душман ўз манфаатлари йўлида маҳфий тил бириктириб, Шарқий Туркистон мустақиллигини йўқ қилган бўлсалар, иккинчи галда уйғур миллати учун ваъда қилинган олий мухторият ҳам бутунлай йўқотилди.\nЎз тарафдорлари билан бирга Ғулжага қайтиб келган Аҳмаджон Қосимий “2-дом” “мутахассис”ларининг кўрсатмаларига мувофиқ зинҳор қуролли тўқнашувни мақсад қилмай, тинчлик ва демократияни ҳимоялаш масалалари атрофида халқни жипслаштириш, уч вилоятдаги вазиятни таҳлил қилиб, совет билан савдо-сотиқ ишларини жадаллаштириш, халқ ичида совет тарафдорлари ва фуқороларининг сонини зимдан паспорт тарқатиш йўли орқали кўпайтириш, ўлка ҳукумати билан келишув олиб бормаслик, ички Хитой фуқаролар уруши натижаларига тайёр туриш каби вазифа-топшириқларни бажариш билан банд бўлади.\nЎлка ҳукумати Аҳмад афанди бошлиқ гуруҳга 5-6 ой ўткандан кейин Урумчига қайтиб келишни, ўртада келиб чиққан низоларни ақл доирасида музокара қилишни ва ечимини топишни таклиф қилиб хат жўнатади. Лекин бу тараф Маъсуд афандининг ўлка раислик вазифасидан бўшатилиши талабини биринчи шарт сифатида қўядилар. Ўз “холислик” вазифасини бажараётгандек кўрсатган Совет ҳукумати вакили икки томонни “юмшатипГга ҳаракат қилгандек бўлади.\nУйғур миллатининг кейинги давр тарихига кўз ташласак, бу ўлкада юз берган ҳар бир қўзғолон ва инқилобларда ўрислар ошкора ва яширин фаолият кўрсатганини кўрамиз. Бунинг бош сабаби уларнинг ҳеч қачон уйғурларнинг мустақил бўлишига ёрдам бериш, хайрихоҳлик билдириш ниятлари эмас эди, балки Шарқий Туркистоннинг табиий ер ости ва ер усти бойликларини ўз манфаати йўлида ҳоҳлаганича талаш ва ишлатиш эди.\nҲолбуки, бу мустабидлар уйғур халқининг мустақиллигини хоҳламасди, чунки улар мустамлака зулми остида тобе бўлган ўзбек, қозоқ, қирғиз ва бошқа қариндошларига таъсир кўрсатишига, оқибатда, улар ҳам мустақиллик даъвосини кўтариши мумкинлигига тоқат қилолмасди. Шу сабабли руслар бу ўлкани ҳар доим ўз таъсир доирасида сақлашга интилган, фақат бунинг имконияти бўлмай қолган пайтлардагина уни Хитойларга қиммат баҳода сотиб келган эди.\nЯпония билан уруш ва давомли ички қонли курашлар натижасида холдан тойган Чанкайши ҳукумати ҳозирги шароитда Шинжонгни ўз қўлида сақлаб қолиш учун, Иккинчи жаҳон урушида ғалаба қозониб, қудрати янада ошган қўшни Совет Иттифоқи билан ҳар қандай муросага боришга тайёр эди. Совет ҳукумати буни билганлиги сабабли, Хитой томонга Урумчидаги бош консули Савельев орқали Шинжонгдаги воқеаларга ўз муносабатини билдиради. Унда кўрсатилишича: “Шинжонгда юзага келган вазиятнинг ечими, асосан, генерал Жанг Жежунг таъкидлагандай, Хитой-Совет дўстлик муносабатига ва миллий масала ечимига боғлиқдир. Уни Хитой — Совет муносабатини дипломатия йўли билан яқинлаштириш, дўстлик ришталарини мустаҳкамлаш орқали амалга оширса бўлади.\nЛекин миллий масалага алоҳида эътибор бермоқ лозим. Совет ҳукумати пантуркистларнинг Хитой давлати таркибидан ажралиб чиқиш ҳаракатини қатьий қоралайди. Ҳар қандай давлатдаги оз сонли миллатлар ўзларининг ватанларидан ажралиб чиқиб, ҳаргиз порлоқ истиқбол йўлига эришолмайди. Ўз ватанидан бўлиниб чиқиш учун бўлаётган ҳозирги уринишлар оз сонли миллатлар учун фақат зиён келтиради.\nШу сабабдан ўлка ҳукуматига Маъсуд афанди каби одамларнинг раис бўлиб туришига биз норозимиз. Агар бу масала “мақсад”га мувофиқ ҳал қилинса, ҳозир Шинжонгда юзага келиб қолган бир қанча ички масалаларни жиддий ҳал қилиш имконияти туғилади. Биз генерал Жанг Жежунгнинг бу йўналишдаги сай-ҳаракатларини қўллаб-қувватлаймиз. Агар лозим топилса, илгаридаги каби Или тараф билан бевосита кенгаш олиб бориш учун икки томонни яраштириб қўйиш воситачилигини ҳам ўз зиммамизга оламиз. Бу вазифани бажариш Ғулжадаги консул зиммасига топширилди” — дейилади.\nШинжонгни қўлда тутиб туриш учун ўрисларнинг ғашига тегмай, улар билан келишиб ишлаш зарурлигини тушунган генерал Жанг Жежунг таклифига кўра Гоминдан ҳукумати Маъсуд афандини ўлка раислигидан бўшатиб, Бурҳон афандини унинг ўрнига тайинлашга қарор қилади. Маъсуд афанди гоминданчилар кутган жойидан чиқмади. У киши имкониятдан фойдаланиб, биринчидан, туркчилик ғоясига содиқ ҳаракатлари билан Хитой давлатининг бутунлигига хавф сола бошлаган эди, иккинчидан, унинг ўрисларга очиқ қарши ҳаракати энди тикланиб келаётган Хитой — Совет муносабатлари яхшиланишига хизмат қилмади.\nЎрисларнинг эътирозини ҳисобга олиб, яна бир қатор ўзгаришлардан кейин, Жанг Жежунг Или тарафга: “Сизлар қарши бўлган Маъсуд афандини ўрнидан олдик, энди Урумчига келинглар, биргалашиб ишлаймиз...” каби таклифни қилади. Бунга жавобан Аҳмад афанди гуруҳи Урумчида юз берган ўзгаришларни ижобий баҳолайди ва ҳозирги ўзгарувчан вазиятда Бурҳон афандидек одамнинг ўлка раиси вазифасини эгаллаб туриши ўзлари учун зарарсиз деб билади. Улар Бурҳон Шаҳидийни билимли, бой тажрибага эга бўлган, энг асосийси, жоҳил мутаассиб киши эмас, деб баҳолайдилар. Бунинг яна бир ижобий томони, Бурҳон афандининг хитойлар ичидаги илғор фикрли, демократияга мойил одамлар билан танишлиги ва улар билан тил топишаолишидир, дейди улар.\nЛекин Хитой ичидаги ҳокимият учун гоминданчилар ва коммунистлар ўртасида узоқ давом этиб келаётган қонли уруш Совет Иттифоқининг ёрдами билан коммунистлар фойдасига ҳал бўлаётган вақтда, Аҳмад афанди гуруҳининг ўлка гоминдан ҳукумати таркибида бирга ишлаши советлар манфаатига мос эмас эди. Чунки Шинжонг масаласи ҳам буюк давлатлар келишувида коммунистлар фойдасига ҳал бўлган эди. Шу сабабли бу таклиф қабул қилинса, келажакда қўшимча ташвишлар юзага чиқиши эҳтимолдан холи эмас эди.\nБундан ташқари, Алихонтўра бошчилигида амалга оширилган инқилобнинг миллий мустақиллик ғоясига хиёнат қилингандан кейин ўтган давр ичида ўлкада юзага келган нотинчлик, иттифоқсизлик, вилоятларда, ҳатто армия ичида содир бўлаётган норозиликлар Аҳмад афанди ва унинг сафдошлари қарашларида Совет ҳукуматига муносабатни ҳам ўзгартира бошлаган эди. Бундай ҳолатни кўздан қочирмайдиган совет “мутахассис”лари уларга ишончини йўқота бошлайди. Шу сабабли, совет “маслаҳатчи”лари Урумчидаги Янги ҳукумат таркибида ишлаш режасига очиқдан-очиқ қарши чиқмаса ҳам, бир қанча шартлар қўйишни уларга тавсия қилади.\nТалабларнинг асосийлари: Шинжонгга инқилоб даврида ички Хитойдан келтирилган ўн минглаб аскарларни ўлкадан олиб кетиш; етти вилоятда қамалган илғор фикрли кишиларни дарҳол озодликка чиқариш; бунга сабабчи бўлган ҳарбий амалдорларни жавобгарликка тортиш; бирлашган ҳукуматнинг амалий ҳуқуқдоирасини чекламаслик кабилар эди. Булар дарҳол амалга оширилиши мумкин эмас эди. Шу боис Советнинг ғаразли маслаҳати, босими остида ўлка халқининг манфаати йўлида бирга ишлаш, миллий бирликни тиклаш имконияти иккинчи бор ҳам қўлдан кетади.\nУч вилоятда русларнинг ғаразли манфаати бўлмаганда, балки ўз раиси атрофида бирлашиб ишлаган ўлка ҳукумати мағлубиятга юз тутган Гоминдан ҳукуматидан маҳаллий халқучун бир қанча миллий эркинликларни олиш, жумладан, имтиёзли муҳториятга эга бўлиш эҳтимоли бўлармиди? Негаки, Гоминдан ҳукумати ҳар доим ўз чиқишларида давлат отаси ҳисобланган Сун Ятсиннинг “Уч миллий маслак” таълимотидаги “Оз сонли миллатларга ўзини-ўзи бошқариш ҳуқуқи берилади", дейилган тамойилга амал қилинади, деб кўп марта очиқ таъкидлаган эди-да. Афсус, тақдирда тескари ёзилган бўлса, бандаси нима ҳам қилар эди!\n1949 йилда ички Хитойда коммунистлар ҳокимияти тахтини эгаллаган қизил аскарлари билан уларнинг сиёсий раҳбарлари ғарбга — Шинжонг ўлкасига ҳам етиб келади. Ўлкадаги вазиятни тўла ўз назорати остида ушлаб турган Совет ҳукумати келажакда Шарқда социалистик лагернинг мустаҳкам қўрғони бўлади, деган умидда — янги коммунистик давлатни қутлаб, унга Шинжонг ўлкасини туҳфа қилади.\nҚадимдан бу икки катта қўшни империялар оз сонли, ўз давлатига эга бўлмаган уйғурларга ўхшаган миллатларнинг тақдирини ўз хоҳиш-ихтиёри манфаатлари асосида ҳал қилиб келгани маълум. Ҳатто Шарқий Туркистон уч вилоятида Алихонтўрадан кейин ҳокимият тепасига ўзлари қўйган, умр бўйи советларга фидойи бўлиб, садоқат билан хизмат қилган Аҳмаджон Қосимий ва унинг сафдошларини ҳам улар сурбетларча алдайдилар.\nУрумчига келган янги тузум эгалари бўлмиш Қизил хитойлар ҳокимиятни силлиқ, ҳеч қандай қаршиликсиз, ўзаро келишув асосида қабул қилиб олади. Бу вазиятда Шинжонгдаги ишларни узоқни кўзлаб тартибга солган, керакли одамларни ўз жойига қўйган, буюк ягона Хитой давлатчилиги мафкурасига ҳамиша содиқхизмат қилиб келган генерал Жанг Жежунгнинг роли катта эди. Бу “сиёсий тулки” номини олган киши ўз ғоясига содиқ ҳолда ғалаба қозонган коммунистлар ҳукумати хизматига ўтади.\nУнинг маслаҳати ва “раис” Бурҳон Шаҳидийнинг ёрдами орқали янги ҳукумат ўлкада ўз тартибини тез ва осон ўрнатади. Биринчи бўлиб, ўлкадаги икки юз мингдан ортиқ гоминдан аскарлари қуролсизлантирилиб, ишлаб чиқариш қурилиш армияси шаклида қайта тузилади. Узоқни кўзлаган янги Пекин раҳбарияти режасига биноан ички хитойдан яна шунча сонли аёл-қизлар кўчириб келтирилиб, оила қуриш орқали уларни шу ерда илдиз орттириш, ерлаштириш ишлари жадаллик билан амалга оширила бошлайди.\nШу билан Алихонтўра қайғуриб “Ўз Ватанида мустақил бўлмаган кичик миллатлар келажакда қора аждаҳога ютилиб кетади”, деб башорат қилган жараёнга биринчи қадам ташланган эди. Халқ ғамини ўйлагандек кўринган бу ёлғончи-алдамчи коммунистлар, керак жойда қурол кучи билан ҳамда фойда-зиёнини тўғри тушунмаган, виждонсиз, қора-қуров нодонлардан фойдаланиб, динсизлик-худосизликка асосланган ҳокимиятни ўлканинг етти вилоятида ўрнатади. Бу йўқсуллар тузумини қабул қилмаган, унга қарши бўлган Урумчи ва бошқа шаҳарлардаги билимли, истеъдодли, миллатсевар, ватанпарвар миллий зиёлилар, нуфузли кишилар ҳар хил уйдурма баҳоналар билан яна қамалади, отилади, оғир ишларга жўнатилади. Фақат айримларгина ўзга юртларга ҳижрат қилиш имконини топадилар. Шулар қаторида бўлган Исо Юсуф Алптегин, Муҳаммадамин Буғро, Пўлат Қодирий каби буюк инсонлар умр бўйи Ватандан ташқарида Шарқий Туркистон халқининг озодлиги, миллий мустақиллиги учун курашиб келганлар.\nУч вилоят халқи мустамлака зулмига қарши қон тўкиб инқилоб қилган, мустақил давлат қуриб, озодликнинг ширин таъмини татиган, мудроқ, ғафлат уйқусидан уйғонган халққа нисбатан, Қизил хитойлар ўзгача сиёсат юргазадилар. Ғулжага етиб келган ваколатли Хитой комиссарлари биринчи навбатда вазиятни яхшироқ ўрганиш учун бу ерда мустаҳкам ўрнашиб олган ва лаганбардорлик билан ўзининг дўстона муносибатини ҳар қадамда билдириб турган Совет консулхонаси, “2-дом” ва бошқа идораларнинг “махсус” ходимлари, “маслаҳатчи”лари билан учрашадилар. Улар хўжайинларининг ўзаро келишганидан мамнуният билан бу ердаги вазиятга алоқадор барча маълумотларни мукаммал билдирганидан ташқари, миллий кадрларнинг, обрўли шахсларнинг тўлиқ рўйхатлари, улар ҳақида йиллар давомида йиғилган маҳфий маълумотларни ҳам тўла топширадилар.\nЛекин бунга қаноат қилмаган Қизил комиссарлар азалдан Хитой халқи ва ҳукуматига содиқ бўлиб келган “фидоий”лар, янги ҳокимият эгаларига мансаб таъмасида ўз садоқатларини шошилиб изҳор қилмоқчи бўлганлар, ўзларини моддиюнчи, компартия ва Мао ғояларининг изчил муҳлислари деб таништирганлар билан ҳам алоҳида-алоҳида учрашувлар ва суҳбатлар ўтказадилар. Улар бу йиғилган ахборат, маълумот ва материаллар асосида бўлиб ўтган инқилоб ҳақида, бу ердаги Аҳмад афанди бошлиқ ҳозирги раҳбарият, Советларнинг таъсири тўғрисида етарлича маълумотга эга бўладилар.\nЙиллар давомида Гоминдан ҳукумати билан тинчлик ва мухторият масаласида музокараларда тобланган, Алихонтўра қўл остида ишлаб миллий ҳиссиёти уйғонган Аҳмад афанди ва унинг маслакдошларининг миллий масалага нисбатан қарашлари ва муносабатлари тўғрисида аниқ маълумотлар тўплайдилар. Уларнинг хулосаси шуни кўрсатадики, бу ердаги раҳбарият Шинжонгни янги Хитой ҳукумати таркибида Совет Иттифоқидаги республикаларга ўхшаш республика бўлишини истайдилар. Номи “Уйғуристон” бўлишини ва ундан келиб чиқадиган ҳақ-ҳуқуқларга эгалик қилишини ҳоҳлайдилар. Бу ҳоҳиш-истакларни Уч вилоят раҳ-барияти Хитой вакиллари билан бўлган бир қанча учрашувларда тарихан асослаб қатъият билан изҳор қиладилар.\nБундай муносабат Қизил комиссарлар учун кутилмаган муаммо бўлади, чунки Хитой коммунистларининг ҳам ягона бир бутун давлат таркибида кичик миллатларга республика мақомини бериш ниятлари йўқ эди-да!\nЎз мақсадига эришиш йўлида ҳар қандай усуллардан фойдаланиш мумкин деган тамойилга амал қиладиган совет “мутахассис”лари ўзлари бошлаб қўйган бу ишни ими-жимида саранжонлаш ниятида яна бир разилликка қўл уради.\n1949 йили сентябр ойида Пекинда бўлиб ўтадиган умумхалқ сиёсий маслаҳат Кенгашида Шинжонг ўлкасидан вакил бўлиб қатнашишга Ғулжадан Аҳмаджон Қосимий бошлиқ уч вилоят раҳбарияти таклиф қилинади. Бутаклифни марказнинг Шинжонг масаласига бўлган катта эътибори, деб тушуниш лозимлигини билдирган Ғулжадаги Қизил комиссарлар ва совет “махсус” ҳодимлари унга жиддий тайёргарлик кўриш маслаҳатини берадилар. Бунинг учун улар ҳар қандай ёрдамга тайёр эканликларини ҳам билдиришади. Натижада Пекинда Шинжонг масаласи юзасидан қилинадиган докладни тайёрлашга киришилади. Ҳатто бу ишга ўзларининг ташаббуси билан “Шинжонгшунос” ҳисобланадиган Совет дипломатларидан бири бўлган собиқ вице-консул Василий Борисов ҳам жалб қилинади.\nБу киши хитой коммунистлари Шинжонгга кириб кела бошлаганда Ғулжада яна пайдо бўлиб қолган эди. У Шарқий Туркистон уч вилоят инқилобида Совет Иттифоқининг ваколатли вакили бўлиб иштирок этган, ўз ҳукумати номидан уни қўллаб-қувватлаб, ўқ-дори, қурол-яроқ, аскарий куч билан ёрдам қилишни Алихонтўрага ваъда берган кишиларнинг бири эди. Бу садоқатли “ижрочи” Гоминдан ҳукумати билан “тинчлик битими” имзолангандан кейин дарҳол кўздан ғойиб қилинган бўлса ҳам, янги Хитой ҳукумати олдида совет манфаатларини ҳимоя қилиш, Совет — Хитой дўстлигини мустаҳкамлаш учун яна жалб қилинган эди. Василий Борисов уч вилоят раҳбариятинингтузилаётган янги Хитой давлати таркибида Шинжонг ўлкаси камида олий муҳторият мақомига эга бўлиши керак, деган фикрини ҳам билар ва уни қўллаб-қувватлар эди.\nНатижада анча катта ҳажмга эга бўлган баённома - доклад тайёрланади. Унда уйғур давлатчилигининг тарихий асослари, уйғур халқининг асрлар давомида мустамлака зулмига қарши олиб борган миллий озодлик курашлари, ички ва ташқи душ-манларнинг ўзаро тил бириктириб, уйғур миллатининг ҳаққоний манфаатлари, ҳақ-ҳуқуқлари доимо сотилиб келинганлиги ишончли далил-исботлар билан баён этилади. Докладнинг асосий хулосасида уйғур халқи бир бутун демократик Хитой давлати таркибига иттифоқдош республика ёки олий муҳториятга эга бўлиб кириши, ўз она Ватанига ҳаққоний равишда ворислик қилиши, дунёдаги барча эркин халқлар қатори тинчликда хотиржам яшаш истаги борлиги тантанали равишда қатъият билан билдирилади.\nКўп тортишув, муҳокамалардан ўтиб, тасдиқланган ва хитой тилига таржима қилинган бу докладнинг мазмуни, албатта, янги Хитой ҳукумати вакилларига ёқмайди. Уларнинг режаларига, марказдан олган кўрсатмаларига, Совет томони билан юқори доирада қилинган келишувларга Шинжонг масаласининг бундай қўйилиши зид эди. Уйғур миллатининг тақдири умумий мафкура, ягона содиалистик тузум, Совет — Хитой дўстлиги йўлида қурбон қилинган бўлиб, бошданоқ, уни ҳал қилиш янги Хитой ҳукуматининг ички иши, деб эътироф этилган эди. Ерли халқ кўзи олдида ўзларини даҳлсиз қилиб кўрсатиш ниятида хитой коммунистлари “ўзинглар пиширган овқатни ўзларинг енглар”, дегандай зарда қилиб муаммони ҳал қилишни яна Советлар томонига юклайди. Номуссиз, виждонсиз сариқ иблис бу вазифани ҳам ҳеч иккиланмай ўзларига хос совуққонлик билан ҳал қилади.\nБу пайтга келиб Совет ҳукумати Шинжонг масаласидаги ўз мақсадларини амалга ошириб бўлган эди. Биринчидан, ўзининг ёш атом энергетикаси учун сувдай зарур бўлиб турган Шарқий Туркистон ўлкасининг Олтой ва Тарбағатой вилоятларидаги конлардан шиддат билан йиллар давомида ташиб йиғилган радиактив уран рудалар заҳираси атом бомбасини саноатлаштириб ишлаб чиқариш учун етарли миқдорда йиғилган эди. Иккинчидан, совет қуроли ва ёрдами билан Осиё қитьасидаги энг йирик Хитой давлатида ҳокимият тепасига коммунистлар келтирилди. Келажакда содиалистик тузумнинг Осиё мамлакатлари бўйлаб ёйилиши учун бу катта замин эди. Совет Иттифоқи бошчилигида Шарқий Овропа ва Осиё қитъасини қамраган ягона содиалистик лагер шаклланмоқда эди. Учинчидан, ўзлари ясаган ташқи Мўғулистон давлатини янги Коммунистик Хитой ҳукумати тан олишга мажбур этилди ва Совет — Хитой чегарасидаги узун ҳудудда ҳар эҳтимолга қарши ўзига содиқ буфер давлат тикланди.\nБу эришилган натижалар эвазига ва келажакда маслакдошлар биргаликда амалга оширадиган “буюк” мақсадлар йўлида Шарқий Туркистон ўлкаси, уйғур миллатининг миллий мустақиллик кураши, озодлиги, инсоний ҳақ-ҳуқуқпари қурбон қилинди. Сталин ва унинг ҳамтовоқпари виждонсизларча инсоний ахлоқнинг оддий меъёр, приндип ва мезонларига хиёнат қилдилар. Совет ҳукуматининг маҳфий қарорида: “Шинжонгда кейинги йилларда “махсус” ташкилотлар томонидан олиб борилган барча ишлар тугатилсин, уч вилоят халқи ихтиёрий равишда янги коммунистик Хитой давлатиниг таркибига кириши таъминлансин, Совет — Хитой дўстлик муносабатлари мустаҳкамлансин”, деб кўрсатма берилади.\n1949 йил август ойининг охирларида Пекинга умумхалқ сиёсий маслаҳат Кенгашида Шинжонг халқи номидан иштирок этиш учун Аҳмаджон Қосимий бошлиқ делегадия Ғулжадан жўнаб кетади. Делегадия таркибига унинг раиси Аҳмаджон Қосимий, Миллий армия қўмондони генерал-лейтенант Исҳоқбеқ Мононов, Олтой вилояти волийси генерал-майор Далелқон Суғурбоев, хансу миллатининг вакили сифатида Абдукарим Аббосов, таржимон-котиб Абдурашид Иминов, адъютант майор Ғани Каримов бошлиқ тўрт нафар муҳофазатчи ходимлар ва бошқалар киради. Жами 11 киши, бошқа манбаларга биноан 17 киши. Делегадияни кузатиб бориш вазифаси Ғулжадаги Совет вице-консули Василий Борисов зиммасига юкланади.\nҲайратланарли ҳол шундаки умумшинжонг халқи делегадияси таркибига ўлка ҳукуматининг Урумчидаги аъзоларидан бирор киши киритилмаган эди. Бу ҳолат делегадия аъзоларини сергаклантириши керак эди-ку! Пекин улар Урумчидан вакиллар таклиф қилинмаганини ўзгача ғурур билан ўзларининг Пекин олдидаги обрў-эътибори баландлигидан деб тушунадилар.\nСовет ҳукуматининг таклифига биноан делегадия Пекинга Совет Иттифоқи орқали учишлари керак эди. Лекин Олмата аэропортидан кўтарилган самолёт Пекинга етиб келмайди. У Иркутск атрофида ҳавода ҳалокатга учрайди ва барча делегадия аъзолари ҳалок бўлишади. Мана шундай шафқатсиз усул билан ўз қинғир ишларинингбажарувчилари, гувоҳдари гумдон қилинади. Бу Совет маҳсус ташкилотларининг навбатдаги разил тадбирларидан бири эди. Маълумотларга кўра, бу фожиа тафсилотлари шу кунга қадар маҳфий сақланмоқда.\nҒулжадаги совет консули бу ерда қолган ҳукумат аъзоларидан Сайфиддин Азизийни 3 сентябр куни ўз олдига таклиф қилиб, Москвадан шошилинч олинган қуйидаги маънодаги телеграммани рус тилида ўқиб эшиттиради: “Аҳмаджон Қосимий бошлиқ делегадия учиб кетаётган Ил-12 русумли самолёт Иркутск устидан ўтаётганида об-ҳаво кескин ёмонлашиб, ўз бошкдрувини йўқотгани учун, бахтга кдрши, тоққаурилади. Самолёт ичидаги 17 та делегадия аъзолари ҳалок бўлади”. Бу фожиа сирлари шу қисқа тушунтириш билан кифояланади.\nШарқий Туркистон уч вилоят раҳбарияти ихтиёрий равишда ҳокимиятни хитой коммунистларига топширмагани учун Сталин томонидан шундай усул билан ўлим жазосига маҳкум этилади. Жаҳон жамоатчилиги кўз олдида бу усулни ишонарли қилиб кўрсатиш учун улар ҳатто ўзининг содиқ мутахассис жосус-дипломатини ҳам бирга қурбон қилади. Дарҳақиқат, мақсадга эришишда иймонсиз, виждонсиз коммунистлар учун барча усуллар яхшидир.\nШундан кейин сентябр ойининг ўрталарида Пекинга умумхалқ сиёсий маслаҳат Кенгашининг биринчи сессиясига етиб келган Сайфиддин Азизий ва Бурҳон Шаҳидий бошлиқ янги делегадия Шинжонг халқининг ихтиёрий равишда коммунистик Хитой давлати таркибига кириши тўғрисидаги ҳужжатларни сўзсиз имзолайдилар. Шунинг эвазига Мао дзедун Сайфиддин Азизийни Шинжонг ўлка ҳукуматининг раиси этиб тайинлайди.\nНатижада, Алихонтўра ташаббуси, бошчилиги асосида ташкил топган Миллий армия тарқатилади; миллатсевар, Ватанпарвар улуғларимиз таъқибга учрайди, қамалади ёки чет элларда паноҳ топадилар. Бепоён Шарқий Туркистон ўлкаси Қизил хитойларга ўлжага қолади. Ички Хитойдан чумолидай ёпирилиб кела бошлаган коммунистлар ва уларнинг сон-саноқсиз қуролли қўшини ерли халқни темир исканжага олиб, итоатгўй маҳкумларга айлантира бошлайди. Бу жараённи кўриб, билиб турган қалбида миллий ҳиссиёти бор бугунги авлод кўзларида нам бўлмаса ҳам, қалбида йиғлаб келмоқда...\nУвайсхон Шокировнинг "Алихонтўра Соғуний" китобидан


Об-ҳавонинг ўта иссиб кетгани туфайли Тошкент автобусларида бепул салқин ичимликлари тарқатилмоқда — ИА «Фергана» — мобильная версия\nОб-ҳавонинг ўта иссиб кетгани туфайли Тошкент автобусларида бепул салқин ичимликлари тарқатилмоқда\nТошкент автобусларида йўловчиларни ўта иссиб кетган ҳаводан асраш ниятида уларга бепул салқин ичимликлари тарқатилмоқда. Бу ҳақда «Тошшаҳартрансхизмат» ташкилоти матбуот хизмати хабар беради.\nАвтобусларда салқин ичимликларни тарқатиш. Tshtx.uz сайти фотоси\nОб-ҳавонинг кескин қизиб кетгани туфайли «Тошшаҳартрансхизмат» ташкилоти раҳбарияти бепул салқин ичимликлар тарқатиш таклифини киритган. Исимлик суви куннинг энг қизиб кетган пайти тарқатилади.\nFacebookда мазкур воқеага шарҳ берган одамлар автобусларда қачон кондиционерлар ўрнатилиши билан қизиқадилар. Ташкилот вакиллари Isuzu LE60 ва MAN автобусларида 2018 йили кондиционерлар ўрнатилишини таъкидлайдилар.\nТошкент автобуси. Uz24.uz сайти фотоси\n«Тошшаҳартрансхизмат» автобус паркида 600 дан ортиқ катта сиғимга эга Mercedes-Benz ва 680 та ўрта сиғимли Isuzu русумли автобуслар мавжуд. 2017 йили компания парки 60 дона паст полли MAN автобусларини харид қилди. Шаҳардаги йўловчилар ташиш суръатининг 80 фоизи маша шу ташкилот ҳиссасига тўғри келади.\nЎзгидрометмаркази хабарига кўра, 10 июль куни соат 11.00 да Тошкентда ҳаво ҳарорати 37,5 даражани ташкил этган. Қарши, Жиззах, Урганч ва Бухорода ҳаво ҳарорати 38 даражадан юқори бўлган. Яқин кунларда аномал иссиқлик сақланиб қолади ва ҳаво ҳарорати ўртача йиллик ҳисобидан 5-7 даражага юқори бўлади. Тошкентда пешин пайти ҳаво ҳарорати 43 градусни, республиканинг жанубий вилоятларида 44-45 градусни ташкил этган. Бухоро, Навоий, Сирдарё ва Қашқадарё вилоятларида гармсел бўлиши эҳтимоли бор.\nЎзбекистон бош санитар врачи томонидан белгиланган санитар-гигиена нормаларига кўра, йилнинг иссиқ даврида ишлаб чиқариш корхоналари зонасида ҳаво ҳарорати 32 градусдан юқори бўлмаслиги керак. Ҳаво ҳарорати юқори бўлган пайтда ишчиларнинг қизиб кетмаслиги учун бинолардаги ҳаво сувутилиши (қишда иситилиши, ишчиларга махсус иссиқ кийимлар берилиши), дам олиш хоналари ташкиллаштирилиши лозим.\nФавқулодда вазиятлар вазирлиги мутахассислари ҳаво қизиб кетган пайтлар ҳаво ўтказадиган оқиш матодан кийимлар кийиш, кўпроқ ичимлик сувларини истеъмол қилиш, кундузги соат 12.00 дан соат 16.00 га қадар қуёшда юрмасликни маслаҳат берадилар. Шунингдек, улар тез-тез чўмилиб туришни (чунки тозаланган тери яхши нафас олади), иссиқ овқатларни тановул қилмасликни ва сунъий материаллардан тикилган кийимларни киймасликни тавсия қиладилар.


Ғарб давлатларининг миллионерлари бойлардан кўпроқ солиқ ундиришни сўради – Kommers.uz\nБизнес\t20:10 | 20.1.22\nҒарб давлатларининг миллионерлари бойлардан кўпроқ солиқ ундиришни сўради\nСолиқ ҳажмини оширишни талаб қилганлар орасида Уолт Диснейнинг меросхўри бор.\nАҚШ, Канада ва Европанинг 100 дан ортиқ бадавлат аҳолиси бойлар учун солиқларни оширишни талаб қилди. Бу ҳақда «Ватанпарвар-миллионерлар» ташкилотининг очиқ хатида сўз боради.\nҚайд этилишича, ушбу мурожаат 17-21 январь кунлари онлайн режимда бўлиб ўтаётган Давос иқтисодий форуми иштирокчиларига қаратилган. Талабномани имзолаганлар орасида продюсер ҳамда Уолт Диснейнинг меросхўри бўлмиш Абигайл Дисней ва унинг укаси Тим, шунингдек венчур капиталист ва Amazon’нинг дастлабки инвестори Ник Ханауэр бор.\nМаълумот учун, «Ватанпарвар-миллионерлар» ташкилоти 2021 йилда ҳам бойлар учун солиқларни ошириш талаби билан чиққан эди.\nАввалроқ миллиардер Илон Маск 2021 йил АҚШ тарихида рекорд — 11 миллиард доллардан ортиқ солиқ тўлаши хабар қилинганди.


Фуқаролик жамиятининг мустаҳкам пойдевори\nЯқинда Конституциямиз қабул қилинганининг йигирма беш йиллигини кенг нишонлаймиз. Айтиш жоизки, Асосий Қонунимиз давлат мустақиллиги, халқимизнинг тинч-осуда ҳаёти, фуқароларимизнинг ҳуқуқ ва эркинликлари кафолати, юртимизда бозор муносабатлари ҳамда хусусий мулк устуворлигига асосланган демократик ҳуқуқий давлат, кучли фуқаролик жамиятини барпо этишнинг мустаҳкам пойдевори бўлиб хизмат қилмоқда. Айни чоғда у халқимизни озод ва обод Ватан, эркин ҳамда фаровон ҳаёт қуришдан иборат улуғ мақсад йўлида бирлаштирувчи муҳим ҳужжат ҳисобланади.\nПрезидентимиз Шавкат Мирзиёевнинг жорий йил 20 июндаги “Ўзбекистон Республикаси Конституцияси қабул қилинганининг йигирма беш йиллигини нишонлашга тайёргарлик кўриш ва уни ўтказиш чора-тадбирлари тўғрисида”ги фармойишида қайд этилганидек, Асосий Қонунимизда белгилаб берилган қоида ҳамда тамойиллар негизида самарали миллий қонунчилик тизими, давлат ҳокимияти ва бошқаруви органлари, фуқаролик жамияти институтлари шаклланиб, ҳаётимизнинг барча соҳа ҳамда тармоқларида кенг кўламли ислоҳотлар амалга оширилмоқда, давлатнинг ижтимоий-иқтисодий, сиёсий ва ҳарбий салоҳияти юксалиб, халқимизнинг онгу тафаккури тобора ўсиб бораётир.\nЖорий йилнинг “Халқ билан мулоқот ва инсон манфаатлари йили” деб эълон қилиниб, “Халқ давлат идораларига эмас, давлат идоралари халқимизга хизмат қилиши керак” деган улуғвор ғоянинг ҳаётга татбиқ этилиши, одамлар билан мулоқот қилиниб, уларнинг дарду ташвишлари, орзу-ниятлари, ҳаётий муаммо ҳамда эҳтиёжларини ўрганиш ва ҳал этиш борасида олиб борилаётган кенг кўламли ишлар Конституциямизнинг принцип ҳамда нормаларини ҳаётга татбиқ қилишни янги босқичга кўтарди, десак, айни ҳақиқат.\nҚисқа даврда, Ҳаракатлар стратегиясига мувофиқ, давлат органларининг фуқаролар билан ўзаро муносабатлари тубдан қайта кўриб чиқилди, аҳоли билан доимий мулоқот ўрнатиш, уларни қийнаётган муаммоларни ҳал этишнинг янги механизм ва усуллари жорий қилинди. Ўзбекистон Республикаси Президентининг виртуал қабулхонаси ҳамда жойларда Халқ қабулхоналари ташкил этилди ва улар айни чоғда самарали фаолият кўрсатаётир. Шу билан бирга, барча даражадаги ҳокимлар, прокуратура ҳамда ички ишлар органлари раҳбарларининг халқ олдида ҳисобот бериши тизими йўлга қўйилди.\nУшбу саъй-ҳаракатлар самарасини эса ҳаётимиздаги ижобий ўзгаришлар мисолида ҳам кўраяпмиз. Хусусан, жорий йилнинг 5 — 14 июль кунларида “Ижтимоий фикр” жамоатчилик фикрини ўрганиш маркази ўтказган сўровда респондентларнинг 89,2 фоизи Президент Шавкат Мирзиёевнинг Халқ қабулхоналарини таъсис этиш ташаббусини қўллаб-қувватлашини билдирди. Юртдошларимиз фикрича, фуқаролар билан фаол ва очиқ мулоқот олиб бориш, Виртуал қабулхона, Халқ қабулхоналари институти шаклида мурожаатлар билан ишлаш бўйича янги тизимнинг йўлга қўйилиши ижтимоий адолатни таъминлаш орқали барча соҳадаги муаммоларни ҳал қилишда самарадор ёндашув эканлигини кўрсатмоқда. Бу институт ишга тушганидан буён 1,2 миллиондан ортиқ мурожаатлар бўлгани ҳам фикримизни тасдиқлайди.\nШак-шубҳасиз, бундай янгиланишлар Конституцияда белгиланган халқ ҳокимиятчилиги принципининг ҳаётий ифодасидир. Халқ ҳокимиятчилиги демократия-нинг мазмуни ҳамда ажралмас шарти сифатида Бош Қонунимизнинг асосий принциплари орасида алоҳида ўрин тутади.\nБунинг моҳияти шуки, халқ давлат ҳокимиятининг бирдан бир манбаи бўлиб, давлат халқ иродасини ифода этади ва унинг манфаатларига хизмат қилади. Давлат органлари ҳамда мансабдор шахслар ўз ваколатларини халқдан олади ва жамият ҳамда фуқаролар олдида масъулдир. Фуқаролар жамият ва давлат ишларини бошқаришда бевосита ҳамда ўз вакиллари орқали иштирок этиш ҳуқуқидан фойдаланади. Давлат ҳокимияти фақат халқ номидан амалга оширилади, давлат ҳокимияти муайян бир гуруҳ, партия ёки бошқа идора номидан амалга оширилишига йўл қўйилмайди. Ўзбекистон халқи номидан фақат у сайлаган Республика Олий Мажлиси ва Ўзбекистон Президенти иш олиб бориши мумкин.\nАёнки, халқ ҳокимиятчилиги принципи кўплаб демократик давлатлар Конституцияларидан ўрин олган. Шу маънода, Асосий Қонунимизнинг II боби “Халқ ҳокимиятчилиги” деб номланиши ҳам бежиз эмас. Унда халқ ҳокимиятчилигини рўёбга чиқариш бўйича муҳим қоидалар мустаҳкамлаб қўйилган.\nХалқ ҳокимиятчилиги хусусида сўз бораркан, “халқ” атамаси кимларни қамраб олиши ҳақидаги савол юзага келиши табиий. Асосий Қонунимизнинг 8-моддасида Ўзбекистон халқини миллатидан қатъи назар, Ўзбекистон Республикасининг фуқаролари ташкил қилиши белгиланган. Бу қоида мамлакатимиз фуқаролари бўлган барча миллат ҳамда элатлар вакилларининг Конституция ва қонунлар олдида тенглигини, бир хил фуқаролик мақомига эгалигини кўрсатади. Таъкидлаш керакки, ушбу қоида Конституциямизнинг устувор хусусиятларидан бўлиб, аксарият мамлакатлар асосий ҳужжатларида бундай қоидалар мавжуд эмас.\nХалқ ҳокимиятчилиги принципи фуқароларнинг жамият ҳамда давлат ишларини -бошқаришда бевосита ва ўз вакиллари орқали иштирок этиш ҳуқуқида ҳам намоён бўлади. Асосий Қонунимизга мувофиқ, бу ўзини ўзи бошқариш, референдумлар ўтказиш ҳамда давлат органларини демократик тарзда ташкил қилиш, шунингдек, давлат органларининг фаолияти устидан жамоатчилик назоратини ривожлантириш ва такомиллаштириш йўли билан амалга оширилади.\nХалқ ҳокимиятчилиги принципи билан бевосита боғлиқ бўлган устувор қоидалар ҳам бўлиб, улар давлат ҳокимияти тизимида ўзаро тийиб туриш ҳамда мувозанат сақлаш, ижтимоий-сиёсий хилмахилликни таъминлаш, муҳими, инсон манфаатларининг давлат манфаатларидан устуворлигини кафолатлашга хизмат қилади. Чунончи, Конституциянинг 11-моддасига кўра, Ўзбекистон Республикаси давлат ҳокимиятининг тизими — ҳокимиятнинг қонун чиқарувчи, ижро этувчи ва суд ҳокимиятига бўлиниши принципига асосланади. Унинг 12-моддасида Ўзбекистонда ижтимоий ҳаёт сиёсий институтлар, мафкуралар ҳамда фикрларнинг хилмахиллиги асосида ривожланиши, ҳеч қайси мафкура давлат мафкураси сифатида ўрнатилиши мумкин эмаслиги баён қилинган.\nУмуман, Конституциямизда халқ ҳокимиятчилиги принципининг умумэътироф этилган барча қоидаси ифодаланган ва улар мамлакатимизда амалга оширилаётган кенг кўламли ислоҳотларда дастуриламал бўлмоқда.\nҲиндистон Конституцияси АҚШ Конституциясидан фарқли ўлароқ дунёдаги энг катта ва мураккаб Конституция ҳисобланади


Аллоҳнинг раҳматидан ноумид бўлма! - Баҳоуддин Нақшбанд ёдгорлик мажмуаси маркази\nАллоҳнинг раҳматидан ноумид бўлма!\n15 апрел 2016 й.\n1243 марта ўқилди.\n«... Зеро, Аллоҳнинг раҳматидан фақат кофир қавмгина ноумид бўлур» (Юсуф сураси, 87).\nЯъни, Аллоҳнинг қудратини инкор қиладиган, кофир кимсаларгина Аллоҳ таолонинг раҳматидан ноумид бўладилар.\n«Албатта, Аллоҳ Ўзига (бирон нарсанинг) шерик қилинишини кечирмас. Шундан бошқа гуноҳларни Ўзи хоҳлаган бандалари учун кечирур» (Нисо сураси, 48).\n«(Эй Муҳаммад алайҳиссалом), (турли гуноҳ-маъсиятлар қилиш билан) ўз жонларига жиноят қилган бандаларимга айтинг: «Аллоҳнинг раҳмат-марҳаматидан ноумид бўлмангиз! Албатта, Аллоҳ (Ўзи хоҳлаган бандаларининг) барча гуноҳларини мағфират қилур. Албатта, Унинг Ўзигина мағфиратли, меҳрибондир» (Зумар сураси, 53).\n«...Раҳматим – меҳрибонлигим эса ҳамма нарсадан кенгдир» (Аъроф сураси, 156).\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам айтдилар: «Аллоҳнинг юзта раҳмати бўлиб, ундан битта раҳматини жинлар, инсонлар, ҳайвонлар ва ҳашоратлар орасига туширди. Ана ўша битта раҳмат билан улар бир-бирига раҳм қиладилар, шафқатли бўладилар. Ва шу раҳмат билан ваҳший ҳайвон ўз боласига меҳрибон бўлади. Аллоҳ тўқсон тўққизта раҳматни олиб қолдики, улар билан қиёмат кунида бандаларига раҳм қилади» (Муттафақун алайҳ).\nАнас розияллоҳу анҳу ривоят қиладилар: «Расулуллоҳ соллаллоҳу алайҳи васалламнинг шундай деганларини эшитганман: «Аллоҳ таоло айтди: «Эй Одам фарзанди, раҳматимдан умидвор бўлар экансан, сен тарафингдан содир бўлган нарсаларни кечираман ва ҳеч парво қилмайман. Эй Одам фарзанди, агар гуноҳларинг осмонга етса-да, сўнг мендан мағфират сўрасанг, сени мағфират қиламан ва ҳеч парво қилмайман. Эй Одам фарзанди, агар сен Менга ер қобиғича хато билан келсанг, сўнг Менга бирон нарсани шерик қилмаган ҳолингда йўлиқсанг, сенга ер қобиғича мағфират билан пешвоз чиқаман» (Термизий, Ибн Можа ривояти).\nАнас розияллоҳу анҳу ривоят қиладилар: «Пайғамбар соллаллоҳу алайҳи васаллам ўлими яқинлашиб қолган бир йигитнинг олдига кириб, «Ўзингни қандай ҳис қиляпсан?» деб сўрадилар. У: «Ё Расулуллоҳ, Аллоҳдан умид қиляпман ва гуноҳларимдан қўрқяпман», деди. Шунда Расулуллоҳ соллаллоҳу алайҳи васаллам: «Мана шундай ҳолатда банда қалбида бу иккиси жам бўлса, Аллоҳ унга умид қилаётган нарсасини бериб, қўрқаётган нарсасидан омон сақлайди», дедилар» (Термизий, Ибн Можа ривояти).\nАбу Ҳурайра розийаллоҳу анҳудан ривоят қилинади: «Расулуллоҳ соллаллоҳу алайҳи васаллам айтдилар: «Аллоҳ азза ва жалла: «Мен бандамнинг Мен ҳақимдаги ўйидаман ва Мени зикр қилган вақтда Мен у билан биргаман», деди» (Бухорий, Муслим ривояти).\nПайғамбар соллаллоҳу алайҳи васаллам айтдилар: «Яхши гумон ибодатнинг гўзаллигидандир» (Абу Довуд, Ибн Ҳиббон ривояти).\nЖобир розийаллоҳу анҳу Пайғамбар соллаллоҳу алайҳи васалламнинг ўлимларидан уч кун олдин: «Сизларнинг ҳар бирингиз Аллоҳ азза ва жалла ҳақида яхши гумон қилган ҳолингиздагина вафот этингиз», деганларини эшитганини айтганлар (Муслим, Абу Довуд, Ибн Можа ривояти).\nРивоят қилишларича, Арш тарафдан бир жарчи «фалончи ўғли фалончи қаерда?» деб нидо қилади. Бу овозни эшитган ҳар бир кишининг ҳуши бошидан учади. Аллоҳ азза ва жалла ўша кишига: «Сўралаётган сенсан. Осмонлару ернинг Яратувчисига рўбарў бўлишга шошил», дейди. Бутун махлуқотлар Арш томонга тикилиб қолади. Ҳалиги киши Аллоҳ азза ва жалланинг ҳузурида ҳозир қилинади. Аллоҳ азза ва жалла унга махлуқотлардан тўсиб турадиган нурини туширади-да, сўнг унга: «Бандам, дунё ҳаётидаги ҳар бир амалингни кўриб, кузатиб турганимни билмасмидинг?» деб сўрайди. Банда: «Билардим, эй Раббим», дейди. «Бандам, Менга осийлик қилган кимсаларга азобим ва интиқомим борлигини эшитмаганмидинг?». «Эшитгандим, эй Раббим». «Эй бандам, Менга осийлик қилдинг?» «Эй Раббим, шундай бўлган эди». «Бандам, бугун Мени нима қилади деб ўйлаяпсан?». «Эй Раббим мени афв этасан, деб ўйлаяпман». «Бандам, нимага асосланиб мени афв этади, деб ўйлаяпсан?» «Эй Раббим, чунки Сен менинг гуноҳ қилаётганимни кўриб, уни яширган эдинг». «Сени афв этдим, кечирдим. Ўйлаган нарсангни рўёбга чиқардим. Китобингни ўнг тарафингдан олгин. Унда нимаики яхшилик бўлса, уни қабул қилдим ва нимаики ёмонлик бўлса, уни кечирдим. Мен сахий, карим зотдирман», дейди Аллоҳ таоло.\nПарвардигоро, мағфират қилишни яхши кўрмаганингда эди, осий кимсаларга муҳлат бермасдинг. Афв ва караминг бўлмаганда эди, диллар осойиш топмасди.\nЭй Аллоҳим, албатта, Сен афв қилгувчисан, бизни афв қил. Эй Аллоҳим, бизга ризо назари билан боқ ва бизни покиза бандаларинг қаторида қил, жафокашлар орасида қилма. Эй Аллоҳим, бизнинг орзу-умидларимизни рўёбга чиқар, барча ҳолатларда ҳам амалларимизни ўнгла. Розилигингга элтувчи йўлларни қулай эт, бизни яхшиликларга йўлла, бизга дунёда ҳам, охиратда ҳам яхшилик ато эт ва бизни дўзах азобидан сақла.\nРомитан тумани “Эшони Пир”\nЖоме масжиди имом хатиби: Ибрагимов Олим.


Самвел Бабаян "Навбаҳор"да мураббийми ёки менежер? Клуб матбуот хизмати расмий маълумот берди\n10 июль, 2021, 19:40\nТеглар:Трансфер янгиликлари | Навбаҳор | Виктор Жалилов | Самвел Бабаян\nБабаян Наманганда иш бошлади\nМамлакатимизнинг таниқли мутахассисларидан бири бўлган Самвел Вячеславович Бабаян бугундан “Навбаҳор”да маслаҳатчи-мураббий сифатида иш бошлади. У энди мураббийлар штабида Виктор Жалиловга ёрдам беради. Бу ҳақда клуб матбуот хизмати хабар берди.\nФутболчилик фаолияти давомида ўша пайтда собиқ иттифоқ чемпионатининг 2-лигасида иштирок этадиган жамоаларда ўйнаган. Самвел Бабаян футболчилик фаолиятини айрим сабабларга кўра, эрта якунлашга мажбур бўлган.\n1995 йили Виктор Жалилов билан биргаликда “Навбаҳор” мураббийлар штабида фаолият олиб боради. Самвел Вячеславович Наманганда 2001 йилгача ишлади. Ушбу давр мобайнида клуб бир марта мамлакат чемпионлигини (1996 йили), 4 марта бронза медаллари (1995, 1997, 1998-1999 йиллар), 2 марта Ўзбекистон кубоги (1995, 1998 йиллар), бир марта Ўзбекистон суперкубогини (1999 йил) қўлга киритган.\n2002 йилдан Тошкентнинг “Пахтакор” жамоасида вице-президент сифатида иш бошлаган Самвел Вячеславович мазкур лавозимда 2014 йилгача фаолият олиб борди. Шу давр мобайнида пойтахтликлар ички мусобақаларда кўплаб совринларни қўлга киритишди. Шунингдек, ОЧЛ турнирида ҳам муваффақиятли иштирок этишди. Албатта, “шерлар”нинг ушбу зафарларида Самвел Вячеславовичнинг муносиб ҳиссаси бор.\nСамвел Бабаян 2014 ва 2015 йиллари Ўзбекистоннинг энг яхши мураббийи, деб топилган.\n”Навбаҳор” чемпионликни қўлга киритган 1996 йили жамоа мураббийлар штабида фаолият юритган Самвел Бабаян 2019 йилги мавсумда “Локомотив” бош мураббийи сифатида Наманганга ташриф буюрган ва ўйиндан кейинги матбуот анжуманида энг катта орзуларидан бири худди 1996 йили бўлганидек, “Навбаҳор”ни чемпион қилиш эканлигини таъкидлаганди.\nБабаянни келиши Навбахорга фойда беради курасила, Насаф мухлиси!\nЭ БУ БАБАЯН ДЕГАН ЗЎР МУРАББИЙМИЗ БОР ЭКАНУ БИЛМАЙ ЮРГАН ЭКАНМИЗДА. МАНА ОХИРИДА БИЛИБ ҚОЛДИК.\nБАТАФСИЛ МАЪЛУМОТЛАР УЧУН РАХМАТ. БАБАЯН ШУНЧА ИШ ҚИЛГАН ЭКАН НАВБАХОРДА ТЎҒРИСИ ЭНДИ ҲАБАР ТОПДИМ ҲАЙРОН ҚОЛДИМ. ИЛГАРИ ҲАМ ВИКТОР ЖАЛИЛОВ БИЛАН НАТИЖАЛАРГА ЭРИШГАН ЭКАН, ДЕМАК ЎЗ ЖОЙИНИ ВА ИШИНИ ТОПИБДИ. ЎЗГАРИШЛАР БЎЛАРКАНДА НАВБАХОРДА ЯНА ЯХШИ ТОМОНГА... КЎРАМИЗ.\n"Навбаҳор"дан навбатдаги трансфер хабари\n"Навбаҳор" бразилиялик билан 2, болгалиялик ва сербиялик футболчилар билан йил охиригача шартнома имзолади\nРасман! "Насаф" Ғайбуллаев ва Бозоров билан битимни узайтирди. Бир нафар легионер ва "Навбаҳор" ўйинчиси билан шартнома тузди


Шу усулда тарбияланаётган бола 20 кунлар ўтиб йўталиб, иситма чиқарди. Онам шифокорга олиб борайлик деганда, қайнонам “вой, бу нима деганингиз, бутун қишлоқнинг боласини ўзим катта қилганман-а, ҳеч нарса қилмайди, бола шундай қилиб катта бўлади” деб жаҳл қилди. Ҳа, қайнонам ҳамшира эди. Онам қудасининг юзидан ўтолмади.\n“Отасини уйига жўнатиб юбор!”\nВақт ўтиб, яна ҳомиладор бўлдим. Турмуш ўртоғим, “бу сафар қишлоққа бормаслигимни” айтиб, таниш шифокор қидира бошлади. Эгизак қизлар бағримизни тўлдирди.\nБир куни Фотиманинг иссиғи чиқди. Икки ойлик чақалоқлар тинмай чинқиради. Тили йўқ айтгани, сабабини тополмайман. “Тез ёрдам”га қўнғироқ қилмоқчи бўлсам, қайнонам: “кераги йўқ, ўзим қарайман,” деб жаҳл қилади. Боланинг тинимсиз йиғисини эшитиб, безовта бўлган ён қўшнимиз келиб қолди. У шифокор чақирди.\nБоланинг қорни тўймаяпти, деб қайнонам берган думба ёғи гўдакнинг ошқозонига зўрлик қилган экан. Дорилар ёзиб беришди. Турмуш ўртоғим ишдан келиши билан қайнонам: “Хотининг мени ҳурмат қилмайди, мен қолиб, қўшнининг гапига кириб, доктор чақирди. Бир ўзинг ишласанг, шунча дорига пул қани? Бундай келин билан бир кун ҳам яшатмайман, ҳозироқ отасини уйига жўнатиб юбор!” дея йиғи-сиғини бошлаб юборди.\nИссиқ, икки хонали уй биз учун жаннатнинг бир бўлаги эди. Баҳорга чиқиб, отам ва қайнотам ўртасида жанжал чиққани ҳақида хабар келди. “Қорамолларни бир қисмини сотсангиз, мен ҳам пул қўшаман, фарзандларимизга шаҳардан уй олиб берайлик, улар ижарада юриб қийналиб кетди”, деган сўзлари бунга баҳона бўлган экан.\nТўй ўтгач, икки кундан кейин шаҳарга қайтадиган бўлдик. Қайнонам тўйда яхшигина тўёна тушганини мақтаниб, “сизлар ҳар бир кишини тўйига кела олмайсизлар, биз шу ердамиз, рўйхатдаги одамлар тўй қилганда, ўзимиз ҳадя берамиз”, деб бизга бир сўм ҳам бермаслигини айтди. Энг қизиғи, тўйда бир нечта идиш-товоқ ва пичоқ йўқолган экан. Қайнонам уларни мен отамга олиб бориб берганимни айтиб, ўғрига чиқарди. Бундай туҳматдан довдираб қолдим. Турмуш ўртоғинг ва қайнота-қайнонанинг кўнглини топай деб, бундай сўзларни эшитсанг... ҳеч нарсага тегмаганимни, айтгандим, ўғирлик қилгани етмагандай, менга гап қайтаришни ҳам ўрганибдими? жавобини бериб юбор, кўча тўла хотин, деб ўғлига дўқ қилди.\n“Ўғлимни уйига ҳеч ким келмасин!”\nСинглимнинг боласи бетоб бўлиб, кўрикка борса, номи қўрқинчлироқ, оғир касалликлардан бирини ташхисини қўйиб, Тошкентда яна бир текширтириб, аниқ қарорга келиш учун йўлланма беришган экан. Икки кун аввал у боласини олиб келди. Кеча ишдан келсам, йиғлаб ўтирибди. Қайнонам: “биринг келиб, биринг кетиб тинмас экансанлар. Ҳадеганда Тошкентда нима бор? Ўзи бу уйда ким уйланган, ўғлимми ёки сени опангми? Ўғлим омон бўлсин, шундай келавериб, тинчлик бермасанглар, ажраштираман, каби сўзларни айтиб, болани ҳам турткилаётган экан.\nСинглим тонг ёришмасдан, бир пиёла чой ҳам ичмай, болани қон таҳлилини текширтириб, қишлоққа кетишини айтиб, уйдан чиқиб кетди. Жуда алам қилди. Нонушта маҳал қайнонамга: “бирор нарсадан норози бўлсангиз ўзимга айтинг, нега синглимга гапириб юрибсиз? Ўзини дарди ўзига етарли, бу ерга ҳавасга, ўйнаб-кулишга келгани йўқ-ку?” деганим катта жанжалга сабаб бўлди. Йиллар давомида асабларим анча бўшашиб қолган эканми, билмайман бу сафар мен ҳам битта гапдан қолмадим.\nТурмуш ўртоғим онасига ҳам менга ҳам танбеҳ берди. Лекин, унинг “кекса онамга нега гап қайтардинг, индамай турсанг ўлармидинг, эшак! Она талоғини берайми?” деган сўзлари жуда оғир ботди. Сабр косам чил-чил бўлди... Йиғлаб, юрагимдаги бор аламларимни айтдим. Уйда ўтира олмадим. Нафасим қисди. Гаплашсангиз, енгил тортадиган дугонангиз йўқми дерсиз, атрофимда яқинларим, дугоналарим жуда кўп. Лекин, шунча йиллар ҳеч кимга дард-ҳасрат қилмадим. Оиладаги гапни кўчага олиб чиқишга ор қилдим. Юрагим йиғласа-да, ҳамиша ўзгаларга табассум билан боқдим. Энди дугоналаримга қайнонамдан, эримдан шикоят қилиш мен учун ўлим билан баробар...\nҚайнонам нега доим ажралиш ҳақида гапиради? Шуни тушунмайман, билганим, қайнонам ўзининг қайнонаси билан чиқишмай, эрини қўшни туманга кўчишга мажбур қилган. Яқинларидан айирган. Шу-шу қайнотамнинг ҳеч бир қариндоши меҳмонга келмаган. Турмуш ўртоғим “фақат шу қизга уйланаман” деб туриб олгани учун мени келин қилган, уйдагилар ўтмишдаги гаплар ўтмишда қолсин, қариндошлар узилишиб, бегона бўлиб кетмайлик деган мақсадда беришган. Мен қайнотамнинг узоқроқ қариндошини қизиман, балки, шу учун...\nОнам сабрли аёл. Ҳар сафар уйга борганимда “ҳар замонада бир келасан, биламан, шаҳарда эркин яшашга ўрганиб қолгансан, шундай бўлсада қишлоққа келганингда қайнонагни кўнглига қара, “қайнонали келин - қарқара келин”, қайнонанг танбеҳ берса, демак камчилигинг бор, тезда тузатишга ҳаракат қил. Оилада тинч яшай десанг, сабрли бўл, деб айтган насиҳатлари туфайли бўлса керак, жанжал бўлганда ҳар сафар тилимни тишлаб, йиғлаб ўтираверганман.\nГап-сўзидан, ўзини тутишидан феъли юмшоқлиги сезилиб турган, истарали бу аёлга қараб, таскин беришга сўз тополмадим. Қайнона - келин ўртасида ажрим чиқаришга ҳам ҳақли эмасман. Бу масалани моҳиятини қанча-қанча донишмандлар ечолмаганда, мен нима ҳам дердим. Фақат англаганим, халқ орасида “қайнона қайнамаса, келин айнимайди” деган нақл бежизга пайдо бўлмаганини англадим. Ким нима деса, десин...


Франс Кафка (1883-1924; Чехия) | www.ziyouz.uz\nБош саҳифа Жаҳон насри онлайн антологияси Франс Кафка (1883-1924; Чехия)\nРубрика: Франс Кафка (1883-1924; Чехия)\nФранс Кафка 1883 йилнинг 3 июлида Прага шаҳрида туғилган. Отаси ўз меҳнати туфайли шаҳарда кичикроқ бир фабриканинг эгаси бўлган. Кафка Прагадаги немис гимназиясини тугатиб, 1901 — 1905 йилларда Прага университетида ҳуқуқшуносликни ўрганди, санъат тарихи ва олмоншунослик бўйича маърузалар тинглади. 1906 — 1907 йилларда Прага шаҳар судининг адвокатлар идорасида амалиёт ўтади. 1907 йилнинг октябридан бошлаб хусусий суғурта жамиятига хизматга кирди. 1908 йилда Прага тижорат академиясида шу ихтисослик бўйича малакасини оширди. Шундан сўнг у турли кам иш тўланадиган ташкилотларда ишлаган. 1917 йилда Кафка сил касалига дучор бўлади, 1922 йилда нафақага чиқади. 1923 йили Берлинга кетади, лекин соғлигининг ёмонлашуви сабабли Прагага қайтишга мажбур бўлади. Франс Кафка 1924 йилнинг 3 июнида Вена шаҳри атрофидаги Кирлинг санаториясида вафот этади.Асарлари: «Бир кураш тарихи» (1902-1903, биринчи асари), «Қурилиш» (1923, охирги асари), «Америка» (1911-1916, биринчи романи), «Жараён» (1915-1918, иккинчи романи), «Қўрғон» (1921-1922, охирги романи), «Эврилиш», «Ҳукм», «Жазо колониясида», «Очлик устаси», «Отамга хат» ва бошқалар.\nЧоп этилган 28.05.2018 МуаллифZiyouz.uz\n— Бу антиқа аппарат, — деди офицер сайёҳ-олимга ва аппарат ўзига яхши таниш бўлса ҳам, уни суқ билан кўздан кечирди. Аслида, бошлиғини ҳақоратлагани ва итоатсизлиги учун ҳукм этилган бир аскарни жазолаш жараёнида қатнашишга сайёҳ-олимни комендант таклиф қилганди. Бу таклифга сайёҳ давоми…\nРукнларФранс Кафка (1883-1924; Чехия)\nФранц Кафка. Қишлоқ кўчасидаги болалар (ҳикоя)\nЧоп этилган 09.02.2018 05.01.2018 МуаллифZiyouz.uz\nБоғ панжараси ёнидан араваларнинг ўтиб бораётгани эшитилди, баъзан уларни сал-пал чайқалиб турган барг-япроқлар орасидан ҳам кўриб қолардим. Уларнинг жазирама иссиқда қуриб-қақшаб кетган кегай ҳамда шотилари шунақанги ғичирлардики! Даладан қайтаётган ишчиларнинг бундан кулишаётганини кўриб, одам уялиб кетарди. Мен ота-онамнинг боғида, дарахтлар давоми…\nБоғ панжараси ёнидан араваларнинг ўтиб бораётгани эшитилди, баъзан уларни сал-пал чайқалиб турган барг-япроқлар орасидан ҳам кўриб қолардим. Уларнинг жазирама иссиқда қуриб-қақшаб кетган кегай ҳамда шотилари шунақанги ғичирлардики! Даладан қайтаётган ишчиларнинг бундан кулишаётганини кўриб, одам уялиб кетарди.Мен ота-онамнинг боғида, дарахтлар орасида, давоми…\nЧоп этилган 31.01.2016 31.12.2016 МуаллифZiyouz.uz\nБир куни эрталаб беҳаловат уйқудан уйғонган Грегор Замза ўзининг баҳайбат ҳашаротга айланиб қолганини кўрди. У чалқанча ётар, елкасини совутдай суяк қоплаган эди. Бошини кўтарган эди, қорнида пайдо бўлган суяксимон тангачаларга кўзи тушди. Кўрпа дўппайган жигарранг қорнидан сирғалиб ерга тушай-тушай деб давоми…\nФранц Кафка. Муттаҳам (ҳикоя)\nНиҳоят, оқшом соат ўнга яқин ўзим таклиф этилган данғиллама уй олдига илгаритдан шунчаки таниш бўлган ва бугун кутилмаганда менга қўшилиб, икки соатдан бери кетимдан кўчама-кўча эргашиб юрган одам билан етиб келдим.— Хўш! – дедим мен ва хайрлашишимиз зарурлигига ишора қилиб, давоми…\nФранц Кафка. Туш (ҳикоя)\nЙозеф К. туш кўрди.Ажойиб кун эди, у кўнглининг чигилини ёзиш мақсадида бироз сайр қилмоқчи бўлди. Аммо икки қадам ташлаши биланоқ, ўзини қабристонда кўрди. Атрофда сарғайган ўт-ўланлар босган, нотабиий сўқмоқлар. Йозеф улардан бирига қадам қўйди ва ўзини худди кучли оқимга тушгандай давоми…\nФранц Кафка. Миленага мактублар\n(апрел 1920 й.)Меран-Унтермайс, Оттобург пансиони.Муҳтарама Милена хоним,икки кеча-ю кундуз қўйиб ёққан ёмғир ҳозиргина тинди; эҳтимол, бу узоққа чўзилмас, бироқ нима бўлганда ҳам бундай ҳодисани нишонлаш керак — мана, мен Сизга хат ёзаяпман. Дарвоқе, ёмғирни мен енгил ўтказдим, бунинг боиси, бегона давоми…


Ватандошининг оёғини ўпган Бош вазир « O'zbekiston ERK Demokratik Partiyasi\nВатандошининг оёғини ўпган Бош вазир\n03 November 2012 - 10:44\nФаластинда 2007 йили ўтказилган сайловлар ҲАМАС ташкилоти вакилларининг ғалабаси билан тугаллангач, европашода Маҳмуд Аббос раҳбарлигидаги ФАТҲ етакчилигидан ажралиб чиққан Ғазо сектрорига Бош вазир этиб сайланган Исмоил Ҳанийя, 450 000 сонли аҳолини бошқариш ва уларнинг эҳтиёжларини қондириш режаларини амалга ошираётган исломий ҳукуматнинг юзи ўлароқ, доимо халқнинг ёнидадир.\nСионист Исроил армияси 2007 йилдан буён Ғазо Секторини бўмбабўрон қилиб келади ва унинг қонли натижаси ўлароқ кўплаб фаластинликлар ё қурбон бўлишади ёки оғир яраланишади. Жумладан, болалар, қариялар, хотин─қизлар ва ёшлар орасида қўли ёки оёғидан ажралганларнинг сони бениҳоя кўп.\nЯқин кунларда Исроил Ҳаво Қувватлари Ғазо секторининг бош шаҳри бўлмиш Ғаззани яна бир бор бўмбарон қилди ва натижада талайгина фаластинликлар ҳаётдан кўзларини юмишган бўлса, анчагинаси ярадор бўлди. Ярадорларни тасалли бўлсин дея давлат арбоблари ҳам зиёрат қилиб туришади.\nБугун Оммавий Ахборот Воситаларида бизлар учун ҳайратомуз кўринган бўлсада, аслида, Аллоҳнинг ризоси ва жаннатини мақсад қилган раҳбарлар учун оддий иш бўлган манзарани акс эттирган сурат ёйинланди. Унда Бош вазир Исмоил Ҳанийянинг бўмбабўрон натижасида икки оёғидан ажралган ватандошининг оёқларини ўпаётган они акс эттирилган.\nБу суратга назар ташлар эканман, кўз ўнгимдан она юртим ўтди. У ердаги меҳнатсевар аммо меҳнатига яраша ҳақ ола олмаётган, мактаблар ўрнига далаларни маскан туттирилган, оила тебратиш учун ўз юртидан олисларда ёвғон шўрва ичиб тирикчилик қилаётган халқимиз ─ забардаст оталар, муштипар оналар, навқирон ўспиринлар ва эпчил қизларнинг ҳам бир давлати, давлатининг ҳукумати ва ҳукуматининг Бош вазири борлиги ёдимга тушди ва шу Бош вазирни Исмоил Ҳанийяга қиёсламоқчи бўлдим. Бироқ … қиёслай олмадим. Чуки Исмоил Ҳанийядек бўлиш учун халқи йўлида курашиш ва халқининг манфаатларини кўзлаб сиёсат юргизиш керак. Ҳолбуки, халқимнинг Бош вазири ҳануз бу йўлнинг бошига келмаган. Шундай экан, халқи учун жонни куйдириш ва унинг манфаатларини ҳимоя қилиш унинг хаёлига ҳам келмайди.\nШундай бўлсада, оддий мусулмон ўлароқ Аллоҳимдан катта эҳтиром ва иззатга лойиқ бўлган мусулмон умматининг бир парчаси бўлмиш халқим учун Исмоил Ҳанийядан ҳам ҳушёр ва жонбоз раҳбарни тиладим. Аллоҳдан умид қилган ноумид қолмас…


16 миллион сўмга чиройли тўй қилса бўлади...(ми?) » Ўзбекистон янгиликлари – Zamin.uz\n— Ўтган йилда ҳудудимизда учта намунали тўй ўтказилди, — дейди Олмазор туманидаги Абу Бакр Сиддиқ номли маҳалла масъул котиби Саодат Тожиева. — Ҳар бирига 16 миллион 300 минг сўмдан маблағ сарфланди. Анъаналаримизга ёт бўлган “танишув”, “сеп ёйди”, “қуда таниш”, “ота кўрди”, “ота келди”, “чарлари”, “қуда чақирди”, “куёв чақирди”, “келин чақирди”, “куёв навкари”, “келин навкари”, “келин салом”, “тоғора юбориш” каби тадбирлар ўтказилмаяпти.\nШунингдек, “пул қистириш”, “пул сочиш”, одобсиз шоулар, “севги тарихи” (“Love story”) сингари маънавиятимизга ёт одатларга йўл қўймадик. Бундан барча миннатдор, тўй дастурхони ҳам бинойидек. Нозу неъматлар турфа бўлди.\nТўйлар жуда мазмунли, нуроний онахону отахонларнинг дуоси, тилаклари, ёшларнинг шўх ўйин кулгуси билан ўтган. Демак, тўйнинг файзи ортиқча харажат, дабдабаю асъасада ёки машҳур санъаткорда эмас, асосийси тўйларни эл-юртга ёшларнинг никоҳни билдириб қўйишни чиройли қилиб ўтказишдадир.\nАйниқса, никоҳ тўйларнинг динимиз ҳаром қилган ичимликларсиз ўтиши тўйнинг файзини янада оширади. Одамларнинг кўнгли ёришган ҳолда бундай тўйларда иштирок этгиси келади. Охирги йилларда келинларимизнинг камчиқим, ёпиқ динимиз ва қадриятларимизга мос либосларни танлаётганликлари ҳам бизни қувонтиради. Демак оддий, ширингина, тартибли ўтган тўйлар ҳам одамлар ёдида узоқ ва ёрқин сақланади.\nЯнгиликлар » Жамият » 16 миллион сўмга чиройли тўй қилса бўлади...(ми?)\n14:05 Амалдорнинг 130 нафар меҳмон иштирок этган тўйи “дув-дув” гап бўлди\n21:31 Бугун доллар курси 8090 сўмга тушди!


Бепул кириладиган сайтлар рўйхатини кенгайиб, муддати ҳам узайди! - Terabayt.Uz\nЮртимизда уяли алоқа операторлари пандемия шароитида онлайн таълимни қўллаб-қувватлашга эътибор қаратиб келишмоқда. Бу борада талабалар, ўқувчилар ҳамда устоз-мураббийларга мўлжалланган «МАКТАБ», «ТАЪЛИМ», «Talaba», «Talaba+» ва «БОЛАЖОН» каби тариф режаларини мисол қилиб келтириш мумкин.\nUcell яқинда теппа-текинга 1 ГБ интернет, Ўзбекистон бўйича мингтадан дақиқа ва SMS тақдим этиладиган «Бонуслар мавсуми»ни бошлаган эди. Энди эса мазкур алоқа оператори таълимий ресурсларга бепул кириш имконияти бўйича хушхабар эълон қилди.\nУнга кўра, 2021 йилнинг 11 январигача (шу куни ҳам) қуйидаги интернет-ресурслардан трафик учун тўловсиз фойдаланиш мумкин:\nШунингдек, нархланмайдиган интернет-ресурслар рўйхатига энди қуйидаги сайтлар ҳам қўшилган:\nУшбу ресурслардан бепул фойдаланиш шартлари билан батафсил танишиш учун мазкур ҳавола ёрдамида Ucell сайтидаги тегишли саҳифага ўтишингиз мумкин.\nЎҚИНГ: Энди зерикарли гудок эшитиш ўрнига «Videogudok» томоша қиласиз!\n#Ucell #бепул сайтлар #веб-сайт #мобил алоқа оператори #мобиль оператор #операторлар #таълим #Ўзбекистон #веб-сервислар #онлайн таълим


“Сурхон” лагеридан дараклар / CHAMPIONAT.asia\n11:18Карикатура: Рамос ва қизил карточкалар 0 11:18Интервью. Бобур Амонов: "Бухоро" жамоасидан доимо миннатдорман" 0 11:10Кафу: "Винисиус Жуниор Криштиану эмас" 1 11:07«Қўқон-1912» янги мавсумда ҳам «Adidas» формаларида ўйнайди 2 10:46Зидан "Челси"ни бошқаришга тайёр, аммо унинг иккита шарти бор 11 10:44Максимилиан Фомин Ўзбекистонга қайтди 13 10:35Саудия Арабистони шаҳзодасига "Манчестер Юнайтед" керак эмас 0 09:50“Лацио” ярим ҳимоячиси Луис Алберто жароҳат сабаб 40 кун майдонга туш олмайди 0 09:35Жозе Моуринью Франция чемпионатида иш бошлайдими? 8 09:17МЮ Де Хеага 90 млн фунтлик шартнома таклиф қилади 5 08:58“Реал” Марсело майдонга тушган Ла Лиганинг 9 та ўйинида 6 тасида мағлуб бўлди 11 08:39“Айнтрахт” ноёб натижа қайд этмоқда 1 08:19Мбаппе Лига 1 тарихига кирди 10 07:59А Cерия. “Интер” ғалаба қозонди, “Наполи”да эса дуранг 3 07:55Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 7\n“Сурхон” лагеридан дараклар\nТеглар : СурхонДилшод Нуралиев\nПро-лига иштирокчиси Термизнинг “Сурхон” жамоаси айни дамда ўз қароргоҳида ўқув-йиғин машғулотларини олиб бормоқда.\nЯқинда жамоада бош мураббий ўзгаргани ҳақида хабар бергандик. Эндиликда жамоа натижаларига Дилшод Нуралиев жавоб беради. Бош мураббийга эндиликда Руфат Акрамхўжаев ва Икром Ибрагимов ёрдам берадиган бўлди. Уларнинг сафи келгуси ҳафтада яна биттага кўпайиши кутилмоқда. Бугун машғулотларга катта мураббий Акрамхўжаев бошчилик қилди. Нуралиев Тошкентдаги айрим юмушларини ҳал этиб, эртадан Термизга бориб, расман ишга киришади.\nТаркибда ўттиз нафардан зиёд футболчи шуғулланмоқда. Машғулотлар ҳозирча кунига бир маҳалдан ўтказиляпти. Мураббийларнинг режасига кўра, “Сурхон” ўз қароргоҳида ушбу ҳафтанинг сўнггига қадар йиғин ўтказади. 12 февралдан термизликларнинг ўқув-йиғин машғулотлари Тошкентга кўчади. Унга қадар мураббийлар ихтиёридаги футболчилар саралаб олинади. Пойтахтдаги йиғин чоғида селекция ишлари олиб борилиши устувор вазифалардан бири сифатида белгилаб олинди. Жамоа бу йил ўз олдига супер лигага чиқиш вазифасини қўйган. Шунга монанд таркибни кучайтириш мақсадида айни дамда бир қатор тажрибали футболчилар билан музокара олиб борилмоқда. Лекин айнан қайси футболчилар эканлиги ҳозирча ошкор этилмаяпти.\nРасмий хабар: Андрей Микляев - «Сурхон» бош мураббийи 180\nНазорат учрашуви. «Динамо» - «Сурхон» - 3:0 20\n"Сурхон" йиғинларида "Пахтакор" ҳужумчиси ҳамда янги легионер 50


11 апрел 2021, Тошкент вақти: 12:39\nЎзбекистонлик тиббиёт ходимлари ҳукумат қарорлари бажарилмаётганидан шикоят қилмоқда\nЎзбекистоннинг турли ҳудудларидан Озодликка келаётган шикоятларга кўра, коронавирусга қарши курашаётган кўплаб тиббиёт ходимларига ҳукумат ваъда қилган иш ҳақи ва рағбатлантириш пуллари берилмаяпти.\nҚашқадарё вилояти Нишон туманидаги Ковид маркази врач – ҳамшираларининг айтишларича, уларга август-октябрь ойлари учун "бир сўм ҳам иш ҳақи тўланмаган".\nНаманган вилояти Чортоқ тумани тиббиёт бирлашмасига қарашли “тез ёрдам” бўлими ходимлари ҳам президент қарорида кўрсатилган иш ҳақи берилмаганидан шикоят қилишмоқда.\nШунингдек, Қарши шаҳри КТМП поликлиникаси, Жиззах шаҳри Ковид маркази, Фарғона шаҳри 2-сонли провизор шифохонаси, Андижон вилояти Избоскан тумани тиббиёт бирлашмаси ходимлари ҳам коронавирусга чалинганларни даволашда қатнашган, аммо рағбат пулларини ололмаётир.\nЎзбекистон Соғлиқни сақлаш вазирлигидан бу ҳолатларга муносабат олишнинг имкони бўлмади.\nҚашқадарё вилояти Нишон туманидаги юқумли касалликлар шифохонаси ҳамшираси Моҳигул Полвонованинг айтишича, уларнинг икки ойлик маош ва рағбат пуллари берилмаган.\nУч ойдан буён маошсиз ишлаб жуда қийналиб кетдик.\n- 20 августдан 20 октябргача Ковид марказида 12 соатдан кунора ишладик. Бухгалтеримиз менинг ишлаган кунларимни компютердан кўрсатди, 17 миллион сўм иш ҳақим бор экан. Уч ойдан буён маошсиз ишлаб, жуда қийналиб кетдик. Норозилик билдириб, вилоят Соғлиқни сақлаш бошқармаси, Соғлиқни сақлаш вазирлигигача мурожаат қилдик. Лекин пулдан дарак йўқ.\nКасалхона санитаркаси Анор Ибрагимованинг айтишича, Ковид марказидаги уларнинг ҳар бир иш кунига 330 минг сўмдан маош ваъда қилинган эди:\nБола-чақамизни таваккал қилиб, касаллар билан ишладик.\n- Тиббиёт бирлашмаси бухгалтери Тўраев Мухторнинг олдига бориб сўраганимизда бир ойлик маошларинг 10 миллион сўм бўлади, шуни 30 кунга бўлсак, 330 минг сўмдан тушади, деган эди. Бола-чақамизни таваккал қилиб, касаллар билан ишладик. Лекин ойлик йўқ. Яхшиям ўғлим чет элда ишлаяпти, бўлмаса оч қолардик.\nКасалхона бош врачи Ёқуб Шоназаров Озодлик қўнғироқларига жавоб бермади.\nҲукумат қарори бажарилмади, айтилган пул берилмади\nНишонлик ҳамкасбларининг муаммосидан фарқли ўлароқ, наманганлик “тез ёрдам” ходимлари ҳукумат қарорида кўрсатилган рағбат пулини ололмаганликларини айтишади.\nЧортоқ тумани тиббиёт бирлашмасига қарашли “тез ёрдам” бўлимининг исми сир қолишини сўраган врачига кўра, ҳукуматнинг "тез ёрдам"чиларни рағбатлантириш ҳақидаги биронта ҳам қарорининг ижроси таъминланмаган:\nЛекин афсус, минг афсус, ҳукуматимизнинг қарори ҳавода қоооп кетди.\n“Аввал иш ҳақига 6 фоизлик қўшимча берилади, деган ҳукумат қарори чиқди, берилмади. Кейин ҳукуматимизнинг “Коронавирус инфекциясига қарши кураш даврида аҳолини тез тиббий ёрдам хизмати билан кенг қамраб олиш чора-тадбирлари тўғрисида” 20 июлдаги қарорига мувофиқ врач ходимларга – 2,5 млн, ўрта тиббиёт ходимларига – 1,5 млн ҳайдовчиларга – 1,0 млн сўм рағбатлантириш тўланиши керак эди. Биз ҳам жуда хурсанд бўлган эдик, чунки ковид юқтирган одам билан энг аввало биз учрашамиз. Лекин афсус, минг афсус, ҳукуматимизнинг қарори ҳавода қоооп кетди. Бундан ҳам бир сўм берилмади. Фақат, ношукурлик бўлмасин, Қурбон ҳайитида Алишер Усмонов ажратган пулдан бўлиб берилди”.\nВрачнинг айтишича, Чортоқ туманига 6 та тез ёрдам бригадаси кечаю кундуз хизмат кўрсатади. Аммо уларнинг бирортаси ҳам ҳукумат қарорида кўрсатилган рағбат пулини олмаган.\nЧортоқ тумани тиббиёт бирлашмаси раҳбари Баҳодир Содиқов Озодлик қўнғироқларига жавоб бермади.\nОзодликка келган шикоятлар\nОзодликнинг Телеграм каналига келган шикоятлардан маълум бўлишича, бундай ҳолат фақат Қашқадарё ва Наманганда эмас.\nСАМАРҚАНД - “Жорий йил 24 августдан 24 октябргача Самарқанд шаҳридаги Rовид беморларини тақсимлаш ва даволаш марказида ишлаганмиз, лекин маошимизни ололмаяпмиз. Шу масалада амалий ёрдам сўраймиз”.\nҚАРШИ - “Қашқадарё вилояти Қарши шаҳри КТМП поликлиникаси ходимлари номидан мурожаат йўллаяпмиз. Карантин вақтидан буён ҳозиргача ковид беморлари билан бевосита контактда бўлиб, мобил гуруҳда ишлаб келамиз. 24 соат навбатчиликда турдик. Лекин бизга рағбат пули ҳам, 6 % лик устама ҳам тўланмаяпти. Иш давомида бир неча врач ва ҳамшира ковидга чалинди. Билишимизча, рағбат пулини кечаю кундуз ишлаганлар бир четда қолиб бош шифокорлар олган. Бу адолатсизлик эмасми? Биз садақа сўраётганимиз йўқ, ўз ишлаган ҳақимизни талаб қиляпмиз”.\nЖИЗЗАХ - “Жиззах шаҳри Ковид марказидан сентябрь ойи қўшимча пулимизни ололмаяпмиз. “Отангга бор, онангга бор” деб сарсон қилишяпти. Пешона теримизни сўраяпмиз, холос”\nФАРҒОНА - “Фарғона шаҳри 2-сонли провизор шифохонаси (ковид маркази) ходимларига ойлик ўз вақтида берилмаяпти. Сентябрь маошининг фақат ярми тушди. Соғлиқни сақлаш вазирлиги ҳолатга эътибор қаратишини сўраймиз”.\nАНДИЖОН - “Андижон вилояти Избоскан тумани тиббиёт бирлашмасидан ёзмоқдамиз. ТТБ бошлиғи ковид беморларига қараган ходимларни рағбатлантиришда таниш-билишчилик қилаётгани ҳақида ёзгандик. Шундан кейин рағбатлантириш бўйича рўйхат зудлик билан ўзгартирилди, изларни босишга уринишди. Аммо ҳалигача ҳақдор бўлган ходимларга рағбат пули тўлаб берилмади”.\nОзодлик тиббиёт ходимларининг бу иддаоларига муносабат олиш учун Ўзбекистон Соғлиқни сақлаш вазирлиги ахборот хизмати раҳмати Фурқат Санаев билан боғланди. Санаев мажлисда эканлигини айтиб, кейинроқ боғланишимизни сўради. Аммо у Озодликнинг бошқа қўнғироқларига жавоб бермади.


«Humo Arena» қурилишига 175 млн евро...\n15.03.2019 17:23 0 776\n«Humo Arena» муз саройининг қурилиши учун умумий ҳисобда 175 млн еврога яқин маблағ сарфланди. Бу ҳақда бугун, 15 март куни бўлиб ўтган брифингда маълум қилинди.\nМазкур спорт мажмуасининг қурилишига 2017 йилнинг 3 февраль куни старт берилган эди. Мажмуа Тошкент шаҳрининг Олмазор ва Бешёғоч кўчалари кесишмасида, 9 гектар майдонда қурилган. Замонавий муҳандислик технологияларини уйғунлаштирган «Humo Arena» мажмуасидан 12,5 минг ўринли кўп тармоқли муз аренаси, 200 ўринли машғулотлар майдони, тренажёр зали, спорт музейи ва кўплаб бошқа объектлар ўрин олган.\nМажмуанинг очилиш маросимида Ўзбекистон Республикаси Президенти Шавкат Мирзиёев иштирок этиб, нутқ сўзлаши кутилмоқда.\nқурилиш Humo Arena


РАҲМАТ ОЙИДА РАҲМАТ ИНСОНИ БЎЛИШ – «Ислом ота» жомеъ масжиди\nБош саҳифа/Мақолалар/РАҲМАТ ОЙИДА РАҲМАТ ИНСОНИ БЎЛИШ\nАллоҳ таоло Қуръони каримда Расулуллоҳ соллаллоҳу алайҳи васалламга:\n“(Эй, Муҳaммaд,) биз сизни (бутун) oлaмлaргa aйни рaҳмaт қилиб юбoргaнмиз”, (Анбиё сураси, 107-оят) деб марҳамат қилади.\nБарча оламларга раҳмат. У зотнинг умматлари ҳам раҳмат уммати, мўъминлар ҳам –иншааАллоҳ- бу раҳмат ойи, раҳмат мавсумида раҳмат инсони бўладилар.\nДарҳақиқат, раҳмат инсонининг ўзига хос хусусиятлари бор. Рамазон ойи сабабли бу хусусиятлар янада ёрқин намоён бўлади, албатта.\nАввало, Рамазони шариф раҳмати инсоннинг тафаккур дунёсида намоён бўлади:\nЯъни, қалб фақат руҳоний манзараларни томоша қилади, шайтоний манзаралардан ўзини сақлайди, ҳимоя қилади. Илоҳий азамат (улуғлик), илоҳий қудрат жараёнларини тафаккур қилади. Албатта, бу қалбнинг масофа сақлашига ҳам боғлиқ. Рамазони шарифда қалб мана шундай масофани сақлайдиган ҳолга келади.\nИбодатларда намоён бўлади:\nИбодатлар қалб ва бадан жамланган ҳолда бажарилади. Ибодатларда хушуъ ва хузуъ зоҳир бўлади. Руҳга маънавий озуқа бўлади бу ибодатлар.\nКўнгилда намоён бўлади:\nКўнгил барча инсон ва махлуқотларни ўз ичига олган бир даргоҳ кўринишга келади. Инсон биродарининг қувончи билан қувонади, унинг дарди билан ғам чекади, дардига шерик бўлади.\n“Киши яхши кўргани билан биргадир”, (Бухорий, Адаб, 96) деб марҳамат қилганлар.\nТилда намоён бўлади:\nМулойим, ширинсўз кишига айланади. Борган жойларида ҳузур, ҳаловат бахш этади.\nКўзда намоён бўлади:\nКўз ҳаром нарсалардан сақланади, руҳоний манзаралардан файз олади.\nҚўлда намоён бўлади:\nСахий инсон ҳолига келади. Атрофидаги кишиларга хайру саховатда бўлади, қариндошлик ришталарини боғлайди.\nМолда намоён бўлади:\nИнсон қўл остидаги молу дунёси ҳақида фикр юритиб, “اَلْمُلْكُ لِلّٰهِ” – “Мулк Аллоҳникидир”, дейди. Қўлидаги Аллоҳ таоло ато этган омонатни ўз ўрнида адо қилишга ҳаракат қилади. Ҳалолдан топади. Ҳалол топганини ҳалолга ишлатади. Топаётган мол-дунёсига аҳамият беради.\nШахсиятида намоён бўлади:\n“Ал-амийн, ас-содиқ” (ишончли, ростгўй) сифатларга эга инсон бўлади. Энг тўғри инсон бўлади. Мана шу сифати асосида кўнгил уфқи билан амру бил-маъруф (яхшиликка чақириш) ва наҳйу ъанил-мункар (ёмонликдан қайтириш)ни намоён қилади. Барча хатти-ҳаракатлари ҳамда сўзлаган сўзлари билан ҳаётида Исломни яшайди.\nАл-ҳосил, Рамазони шариф мана шундай раҳмат ойидир ва мўмин инсон ҳам бу ой фазилатидан раҳмат инсонига айланади.\nрамазон раҳмат ойи\nАБДУЛЛОҲ ИБН АВН


Цитоназол Капсулалар – Meducate.uz – Дорилар ҳақида барча маълумотлар ўзбек тилида\nHome Йўриқномалар Цитоназол Капсулалар\nПрепаратнинг савдо номи: Цитоназол\nТаъсир қилувчи модда (ХПН): Флуконазол\nЦитоназол капсулалар 50 мг:\nФаол модда: Флуконазол – 50 мг.\nЁрдамчи моддалар: сахароза, лактоза, аэросил, картошка крахмали ёки маккажўхори крахмали, кальций стеарати ёки магний стеарати.\nЦитоназол капсулалар 150 мг:\nФаол модда: Флуконазол – 150 мг.\nТаърифи: 0 ўлчамли, оқ рангли, оқ ёки деярли оқ рангли, ҳидсиз кукун билан тўлдирилган қаттиқ желатин капсулалар.\nЗамбуруғларга қарши препарат, триазол ҳосиласи. Таъсир механизми замбуруғ ҳужайрасининг цитохром Р450 га қарам 14α-деметилаза ферментини яққол ингибирланиши ва бунинг оқибатида замбуруғнинг ҳужайра деворини асосий компоненти – эргостеролнинг синтезини бостирилиши билан боғлиқ. Candida spp., Microsporum spp., Trichoptyton spp., Cryptococcus nеoformans, Blastomyces dermatitides. Coccidioides immitis, Histoplasma capsulatum ларга нисбатан юқори фаол.\nПерорал қабул қилинганда меъда-ичак йўлларидан яхши сўрилади, унинг биокираолишлиги 90% ни ташкил қилади. Ичга, оч қоринга 150 мг қабул қилингандан кейин максимал концентрацияси (Cmax), плазмадаги миқдорининг 90% ни ташкил қилади.\nБир вақтда овқатни бирга қабул қилиш препаратнинг сўрилишига таъсир қилмайди.\nПлазмадаги концентрацияси қабул қилингандан сўнг 0,5-1,5 соатдан кейин чўққисига етади, флуконазолнинг ярим чиқарилиш даври (Т1/2) тахминан 30 соатни ташкил қилади. Плазмадаги концентрацияси дозага тўғри пропорционалдир. Мувозанат концентрациясининг (Сss) 90% лик даражасига даволашнинг 4-5 кунида эришилади (суткада 1 марта қабул қилинганида).\nОдатдаги суткалик дозадан 2 марта юкори бўлган зарб дозани (биринчи куни) юбориш, иккинчи кунга келиб, 90% га мос келувчи Сss даражасига эришиш имконини беради. Табиий тақсимланиш ҳажми (Vd) организмдаги сувнинг умумий миқдорига яқинлашади. Плазма оқсиллари билан боғланиши- 11-12% ни ташкил қилади.\nФлуконазол организмнинг барча биологик суюқликларига яхши киради. Препаратнинг сўлак ва балғамдаги концентрацияси унинг плазмадаги даражаси билан бир хил. Замбуруғли менингити бўлган беморларда флуконазолнинг орқа мия суюқлигидаги миқдори, унинг плазмадаги даражасининг 80% ни ташкил қилади.\nШох қаватда, эпидермисда, дермада ва тер суюқлигида зардобдагига қараганда юқори концентрацияларга эришилади. Флуконазол асосан буйраклар орқали чиқарилади; юборилган дозанинг тахминан 80% сийдик билан ўзгармаган ҳолда чиқарилади. Флуконазолнинг клиренси креатинин клиренсига (КК) пропорционалдир. Периферик қонда флуконазолнинг метаболитлари аниқланмаган.\n– криптококкоз, шу жумладан криптококкли менингит ва шу инфекциянинг бошқа соҳаларда жойлашган турлари (шу жумладан ўпка, тери), ҳам иммунитети меъёрида бўлган беморларда, ҳам иммуносупрессиянинг турли шакллари бўлган беморларда (шу жумладан ОИТС бўлган беморларда, аъзоларни кўчириб ўтказишда):\n– препарат ОИТС бўлган беморларда криптококкли инфекцияни олдини олиш учун ишлатилиши мумкин;\n– ёйилган кандидоз, шу жумладан кандидемия, диссеминирланган кандидоз ва инвазив кандидоз инфекциясинииг бошқа шакллари (қорин бўшлиғи, эндокард, кўз, нафас ва сийдик йўлларининг инфекциялари). Даволаш хавфли ўсмалари бўлган беморларда, жадал даволаш бўлимидаги беморларда, цитостатик ёки иммуносупрессив даволаш курсларини ўтаётган беморларда, ҳамда кандидозни ривожланишига олиб келувчи бошқа омиллар бўлганида ҳам ўтказилиши мумкин;\n– шиллиқ қаватларнииг кандидози, шу жумладан оғиз бўшлиғи ва халқумнинг кандидози (шу жумладан тиш протезларини тақиш билан боғлик оғиз бўшлиғининг атрофик кандидози), қизилўнгач кандидози ноинвазив бронх-ўпка кандидозлари, кандидурия, тери кандидозлари: ОИТСли беморларда орофарингеал кандидознинг қайталанишларини олдини олиш;\n– генитал кандидоз: қин кандидози (ўткир ва сурункали қайталанувчи), қин кандидозининг қайталанишлари сонини камайтириш мақсадида профилактик қўллаш (йилига 3 ва ундан кўп ҳолларда); кандидозли баланит;\n– цитостатиклар билан кимётерапия ёки нур билан даволаш натижасида бундай инфекцияларга мойил бўлган хавфли ўсмалари бўлган беморларда замбуруғли инфекцияларни олдини олиш;\n– тери микозлари, шу жумладан оёқ панжаси, тана, чов соҳаси микозлари, кепакланувчи темиратки, онихомикозлар ва тери кандидози.\nПрепаратнинг суткалик дозаси замбуруғли инфекциянинг табиатига ва оғирлик даражасига боғлиқдир. Вагинал кандидозларни даволаш учун кўпгина ҳолларда бир марталик перорал доза етарли ҳисобланади. Касалликнинг бошқа шаклларини даволаш учун замбуруғли инфекциянинг фаол босқичларини йўқолишини клиник ва лаборатор тасдиқлангангунига қадар препаратни кўп маротаба қўллашни талаб этади.\nКапсулаларни ичга чайнамасдан, сув ёки бошқа ҳар қандай cуюқликлар билан бирга қабул қилинади.\nКатталарга криптококкли менингитда ва бошқа соҳаларда жойлашган криптококкли инфекцияларда биринчи куни одатда 400 мг (50 мг дан 8 капсула) буюрилади. Сўнгра эса, даволаш суткада 1 марта 200-400 мг дозада давом эттирилади. Криптококкли инфекцияларда даволашнинг давомийлиги микологик текширишлар билан тасдиқланган клиник самарага боғлиқ; криптококкли менингитда одатда камида 6-8 ҳафта давом эттирилади.\nКандидемияда, диссеминирланган кандидоз ва бошқа инвазив кандидозли ипфекцияларда доза одатда биринчи суткада 400 мг ни, сўнгра эса 200 мг ни ташкил қилади. Клиник самарадорлиги етарли бўлмаганида препаратнинг дозаси суткада 400 мг гача оширилиши мумкин. Даволаш давомийлиги клиник самарадорликка боғлиқ.\nОрофарингеал кандидозда препарат ўртача 50-100 мг дан суткада 1 марта буюрилади: даволаш давомийлиги 7-14 кун. Иммунитети яққол пасайган беморларда зарурати бўлганида даволаш янада узоқроқ давом этиши мумкин.\nТиш протезларини тақиш билан боғлиқ бўлган оғиз бўшлиғининг атрофик кандидозида, флуконазол одатда 50 мг дан суткада 1 марта 14 кун давомида, протезга ишлов бериш учун маҳаллий антисептик воситалари билан бирга буюрилади.\nКандидознинг бошқача соҳаларда жойлашган турларида (генитал кандидозидан ташқари), масалан эзофагитда, ноинвазив бронх-ўпка шикастланишида, кандидурияда, тери ва шиллик қаватларининг кандидозида, даволаш давомийлиги 14-30 кун бўлганида, самарали доза суткада ўртача 50-100 мг ни ташкил қилади.\nОИТС ли беморларда орофарингеал кандидознинг кайталанишларини олдини олиш учун бирламчи даволашнинг тўлик курси тугатилганидан кейин, препаратни 150 мг дан ҳафтада 1 марта буюриш мумкин.\nҚин кандидозида флуконазол ичга бир марта 150 мг дозада қабул қилинади. Қин кандидозининг қайталанишлари сонини камайтириш учун препаратни 150 мг дозада бир ойда 1 марта қўллаш мумкин. Даволаш давомийлиги шахсий равишда белгиланади; у 4 ойдан 12 ойгача ўзгариб туради. Айрим беморларга кўпроқ қўллаш талаб қилиниши мумкин.\nCandida чақирган баланитда флуконазол ичга 150 мг дозада бир марта буюрилади.\nКандидознн олдини олиш учун флуконазолнинг тавсия қилинадиган дозаси замбуруғли инфекциянннг ривожланиш даражасига қараб, 50-400 мг дан суткада 1 мартани ташкил қилади. Ёйилган инфекциянинг юкори хавфи бўлганида, масалан кутилаётган яққол ёки узоқ муддат давомида бўлган нейтропенияси бўлган беморларда, тавсия қиладиган доза суткада 1 марта 400 мг ни ташкил қилади. Флуконазол кутилаётган нейтропенияни пайдо бўлишдан бир неча кун олдин буюрилади. Нейтрофилларнинг сони 1000/мм3 дан кўпроқга ошганидан кейин даволаш яна 7 сутка давомида давом эттирилади.\nТери микозларида, оёк панжаси, чов соҳаси микозлари, тери кандидозларида тавсия килинадиган доза ҳафтада 1 марта 150 мг ни ёки суткада 1 марта 50 мг ни ташкил қилади. Даволаш давомийлиги одатдаги ҳолларда 2-4 ҳафтани ташкил қилади, бироқ оёқ панжасининг микозларида янада узоқроқ (6 ҳафтагача) даволаш талаб қилиниши мумкин.\nКепакланувчи темираткида тавсия қилинадиган доза 2 ҳафта давомида ҳафтада 1 марта – 300 мг ни ташкил қилади. Айрим беморларга ҳафтасига 300 мг учинчи доза талаб қилиниши мумкин, айни пайтда, қатор холларда 300-400 мг ни бир марта қабул қилиш етарли бўлади.\nДаволашнинг муқобил тартиби – 2-4 ҳафта давомида 50 мг дан кунига 1 марта қўллашдир.\nОнихомикозда тавсия қилинадиган доза ҳафтада 1 марта 150 мг ни ташкил қилади. Даволашни инфекцияланган тирноқни алмашинувигача (инфекцияланмаган тирноқ ўсгунича) давом эттириш лозим. Қўл ва оёк панжаларининг бармоқларида тирноқларни қайта ўсиши учун нормада мувофиқ равишда 3-6 ой ва 6-12 ой талаб қилинади.\nБолаларда катталардагига ўхшаш инфекцияларда бўлгани каби, даволаш давомийлиги клиник ва микологик самарага боғлиқ. Болаларда препаратни катталардагидан ортиқ суткалик дозада қўллаш мумкин эмас. Препарат ҳар куни суткада 1 марта қўлланади.\nШиллиқ каватларинииг кандидозида флуконазолнинг тавсия қилинадиган дозаси суткада 3 мг/кг ни ташкил қилади. Биринчи куни тезроқ доимий мувозанат концентрациясига эришиш мақсадида 6 мг/кг зарб дозани буюриш мумкин.\nЁйилган кандидозни ёки криптококкли инфекцияларни даволаш учун тавсия қилинадиган доза касалликнинг оғирлигига қараб, суткада 6-12 мг/кг ни ташкил қилади.\nИммунитети пасайган болаларда, инфекциянинг ривожланиш хавфи цитотоксик кимётерапия ёки нур билан даволаш натижасида ривожланувчи нейтропения билан боғлиқ замбуруғли инфекцияларни олдини олиш учун, препарат кучайган нейтропениянинг яққоллиги ва давомийлигини сақланишига қараб, суткада 3-12 мг/кг дан буюрилади.\nБуйраклар фаолиятини бузилиши бўлган болаларда препаратнинг суткалик дозаси буйрак етишмовчилигининг оғирлигининг даражасига мувофиқ (катталардаги пропорционал боғлиқлик билан бир хил) камайтирилиши керак.\nКекса ёшдаги пациентларда буйраклар фаолиятининг бузилишлари бўлмаганида препаратнинг одатдаги дозалаш тартибига риоя килиш лозим.\nПрепаратни буйраклар фаолиятини бузилиши бўлган пациентларда бир марта қабул қилинганида дозани ўзгартириш талаб қилинмайди. Препарат кўп марта қўлланганда креатинин клиренси (КК) минутига 50 мл дан ортиқ бўлганида препарат ўртача дозада қўлланади. КК минутига 11 дан 50 мл гача бўлса, аввал 50 мг дан 400 мг гача бўлган зарб дозада юбориш лозим, сўнгра тавсия қилинадиган дозанинг 50% ни ташкил қилувчи дозаси қўлланади. Мунтазам диализда бўлган беморларда препаратнинг бир дозаси гемодиализнинг хар бир сеансидан кейин қўлланади.\nОвқат ҳазм қилиш тизими томонидан: таъмни ўзгариши, қусиш, кўнгил айниши, диарея, метеоризм, абдоминал оғриклар, кам – жигар фаолиятини бузилиши (сариқлик, гепатит, гепатонекроз, гипербилирубинемия, аланинаминотрансфераза, аспартатаминотрансфераза ва ишқорий фосфатазанинг фаоллигини ошиши).\nНерв тизими томонидан: бош оғриғи, бош айланиши, кам – тиришишлар.\nҚон яритиш аъзолари томонидан: кам – лейкопения, тромбоцитопения, нейтропения, агранулоцитоз.\nЮрак-томир тизими томонидан: QT интервали давомийлигини ошиши: қоринчаларнинг хилпиллаши, липиллаши.\nАллергик реакциялир: тери тошмаси, кам – хавфли экссудатив эритема (Стивенс-Джонсон синдроми), токсик эпидермал некролиз (Лайелла синдроми), анафилактоид реакциялар.\nБошқалар: кам – буйраклар фаолиятини бузилиши, алопеция, гиперхолестеринемия, гипертриглицеридемия, гипокалиемия.\nТерфенадин ёки астемизолни (флуконазолни суткада 400 мг ва ундан ортиқ дозада доимий қабул қилиш фонида) ёки QT интервалини узайтирувчи бошқа препаратлар билан бир вақтда қабул қилиш.\nПрепаратга ёки тузилиши бўйича азол бирикмаларига яқинларга юқори сезувчанлик.\nҲомиладорлик, лактация даврида қўллаш мумкин эмас.\nЭҳтиёткорлик билан: жигар ва/ёки буйрак етишмовчилиги, потенциал гепатотоксик дори воситаларини бир вақтда қабул қилиш, алкоголизм, кўп сонли хавф омиллари бўлган пациентлардаги проаритмоган ҳолатлар (юракнинг органик касалликлари, электролит мувозанатини бузилиши, аритмияларни чақирувчи дори воситаларни бир вактда кабул қилиш).\nПрепаратни ҳомиладорларда, агарда тахмин қилинаётган самара ҳомила учун мумкин бўлган хавфдан устун бўлган оғир ёки хаёт учун хавф туғдирувчи замбуруғли инфекцияларнинг шаклларидан ташқари ҳолларда, кўллаш максадга мувофиқ эмас. Флуконазол кўкрак сутида плазмадаги концентрациясидагидек бўлади, шунинг учун уни лактация даврида буюриш тавсия килинмайди\nФлуконазол варфарин билан қўлланганида протромбин вақти ошади, ўртача 12% га ошиши аниқланган. Шунинг учун препаратни кумарин антикоагулянтлари билан бирга олаётган беморларда протромбин вақтини синчиклаб текшириш лозим. Бир вақтда қўлланганда флуконазол перорал гипогликемик воситалар – сульфонилмочевина ҳосилалари (хлорпропанид, глибенкламид, глипизид, толбутамид) нинг плазмадан Т1/2 ярим чиқарилиш даврини оширади. Флуконазол ва перорал гипогликемик воситаларни бирга қўллашга рухсат берилади, аммо бундай ҳолларда гипогликемия ривожланиши мумкинлигини ҳисобга олиш керак.\nФлуконазол ва фенитоинни бир вақтда қўллаш фенитоиннинг плазмадаги концентрациясини клиник ахамиятли даражагача ўсиши билан кечиши мумкин. Шунинг учун бу препаратларни бирга қўллаш зарурати туғилганида, фенитоинни қон плазмасида терапевтик концентрациясини таъминлаш мақсадида, унинг дозасини тўғрилаш билан бирга концентрациясини мониторинг қилиш керак.\nФлюконазолнинг ва рифампицинни бир вақтда қўлланиши флюконазолнинг “концентрация – вақт” (АUC) эгри чизиғи остидаги майдонни 25% га пасайишига ва флуконазолнинг плазмадан Т1/2 20% га қисқаришига олиб келади. Шунинг учун рифампицинни бир вақтда олаётган пациентларда флуконазолнинг дозасини ошириш тавсия қилинади.\nФлуконазол олаётган пациентларда қонда циклоспориннинг концентрациясини назорат қилиш тавсия қилинади, чунки флуконазол ва циклоспоринни буйраги кўчириб ўтказилган беморларда қўлланганда флуконазолни суткада 200 мг дозада қабул қилиш қон плазмасида циклоспориннинг концентрациясини аста-секин ошишига олиб келади.\nТеофиллинни юқори дозаларда олаётган ёки теофиллин интоксикациясини ривожланиш эҳтимоли бўлган беморлар теофиллиннинг дозасини ошириб юборилишини эрта аниқлаш мақсадида кузатув остида бўлишлари керак, чунки флуконазолни бир вақтда қабул қилиш плазмада теофиллиннинг клиренсини ўртача тезлигини камайишига олиб келади. Флуконазол ва терфенадин, цизаприд бир вақтда қўлланганида юрак томонидан нохуш реакциялар, шу жумладан қоринчалар тахикардиясининг пароксизми (torsades de points) ҳоллари таърифланган. Флуконазол ва гидрохлортиазидни бир вақтда кўллаш флуконазолнинг плазмадаги концентрациясини 40% га ўсишига олиб келиши мумкин. Флуконазол ва рифабутинни, охиргининг зардобдаги даражасини ошиши билан кечувчи, ўзаро таъсири тўғрисида хабарлар бор. Флуконазол ва рифабутин бир вақтда қўлланганида увеит ҳоллари таърифланган. Рифабутин ва флуконазолни бир вактда олаётган беморларни синчиклаб кузатиш керак.\nФлуконазол ва зидовудиннннг комбинациясини олаётган беморларда зидовудиннинг концентрациясини ошиши кузатилади, бу охиргисини унинг метаболитига айланишини пасайиши билан юз беради. Мидазолам билан бир вақтда қўлланганида психомотор самараларнинг хавфи ошади, такролимус билан – нефротоксиклик хавфи ошади.\nФлуконазолнн қўлланиши кам ҳолларда, асосан жиддий йўлдош касалликлари бўлган беморларда жигарнинг токсик ўзгаришлари билан, шу жумладан ўлим билан якунланган. Флуконазол билан боғлиқ гепатотоксик самаралар бўлган ҳолларда, уларни умумий суткалик дозасига, даволаш давомийлигига, беморнинг жинси ва ёшига аниқ боғлиқлиги аниқланмаган. Флуконазолнинг гепатотоксик таъсири одатда қайтувчи бўлган: унинг белгилари даволаш тўхтатилганидан кейин йўқолган. Жигарнинг флюконазол билан боғлиқ бўлиши мумкин бўлган шикастланишининг клиник белгилари пайдо бўлганида, препаратни бекор қилиш лозим. ОИТС бўлган беморлар кўпчилик препаратлар кўлланганида оғир тери реакцияларининг ривожланишига кўпрок мойил бўладилар. Юза жойлашган замбуруғли инфекциялари бўлган беморларда тошма ривожланган ҳолларда ва у флюконазол билан аниқ боғлиқ деб баҳоланганида препаратни бекор қилиш лозим. Инвазив/тизимли замбуруғли инфекциялари бўлган беморларда тошма пайдо бўлганида синчиклаб кузатиш ва буллёз ўзгаришлар ёки кўп шаклли эритема пайдо бўлганида флуконазолни бекор қилиш керак.\nБуйрак фаолияти бузилган беморларда препарат бир марта қўлланганда дозани тўғирлаш талаб қилинмайди. Такрор қўлланганда КК қараб мўлжалланади. Агарда КК минутига 50 мл дан кўп бўлса, дозани тўғирлаш керак бўлмайди; КК минутига 11 дан 20 мл гача бўлганда одатдаги дозани 33% 72 соат интервал билан қабул қилинади; КК минутига 21 дан 40 мл гача бўлганда одатдаги дозанинг ярми, 48 соат интервал билан қабул қилинади. Диализда бўлган беморларда, диализнинг ҳар бир сеансидан сўнг бир доза қабул қилинади.\nФлуконазол цизаприд, рифабутин ёки Р450 цитохром тизими орқали метаболизмга учрайдиган бошқа препаратлар билан вақтда қабул қилинганида эҳтиёткорликка риоя қилиш керак. Даволашни клиник – гематологик ремиссия пайдо бўлгунигача давом эттириш керак, чунки уни барвақт тўхтатилиши қайталанишларга олиб келиши мумкин.\n8,2 г препарат қабул қилинганида галлюцинация ва параноидал ҳатти – ҳаракатлар пайдо бўлган ҳоллар таърифланган. Бемор шифохонага ётқизилган ва унинг ҳолати 48 соат ичида меъёрлашган. Доза ошириб юборилганида меъдани ювиш, диурезни кўпайтиришни таъминлаш ва симптоматик даволаш ўтказиш керак. 3 соат гемодиализ сеанси ўтказилганидан сўнг препаратнинг плазмадаги концентрацияси 50% га камаяди.\nКапсулалар 50 мг дан. 7 капсуладан контур уяли ўрамда.\nКапсулалар 150 мг дан. 1 ёки 3 капсуладан контур уяли ўрамда.\nКапсулалар 50 мг – рецепт билан.\nКапсула 150 мг дан №1 – рецептсиз\nОлдингисиЦитаназол Нео инфузия учун эритма20.06.2018